У, болам деб, мусофирчиликда азоб чекмоқда...\n12:12 / 24.11.2018 18705\nАйтишларига қараганда Аллоҳ онанинг болага меҳрини шу қадар кучли этиб яратганки, ҳатто югураётган кийик ҳам ёнида чопиб кетаётган боласини авайлаб югураркан. Она бургутлар полапонлари учун ҳар қандай ўлжани қўлга киритиш пайида бўлишаркан. Инсоният эса жигарбанди учун бутун борлиғини беришга тайёр бўлади.\nЁдингизда бўлса KUN.UZ сайтида “Бир она ноумид бўлмасин, бир бола ҳаётдан баҳра олсин. Мусофирчиликда юрган она-болага ёрдам берайлик” сарлавҳаси остида хайрия мақоласи эълон қилинган эди. Унда Қашқадарё вилоятининг Муборак туманида истиқомат қилувчи Саитова Зулайҳо Равшановнанинг 2008 йил 15 июль куни туғилган ўғли Жўраев Улуғбек жиддий дардга йўлиққани, оқибатда ҳолсизлик бола бечорани ётқизиб қўйгани ҳақида гап кетади. Шифокорлар болага оққон касаллиги ташхисини қўйишади.\nБугун она-бола тағин Тошкентда. Қиммат дори-дармонлар учун сарфланаётган маблағнинг бир қисми ижара учун квартирага берилади. Муборак туманининг остидан газ оқаётган бўлишига қарамай, уларнинг хонадонида табиий газ йўқ. Муштипар она шу мақсадда Тошкентга келган, қишни шу ерда ўтказмоқчи, боласини-да парвариш этмоқчи. Бу ҳақда унинг ўзи шундай дейди.\n— Ўғлим 2017 йил 2-синфни аъло баҳолар билан тугатди. Кўзларидаги қувончни кўриб ич-ичимиздан севиниб, укаларингга ўрнак бўлиб юргин дердик. Афсус, қувончимиз узоққа чўзилмади. Улуғбекнинг аҳволи кундан кунга ёмонлаша бошлади. Кўп ётадиган бўлиб, ҳолсизланиб қолди. Кейинчалик оёғи оғриб, иситмаси тушмайдиган бўлиб қолди. Лимфа безлари катталашди. Ўғлим шу даражада ҳолдан тойиб қолдики, ҳатто “аяжон, манга тегманг, бошқа юролмайман”, деб жойидан туролмай қолди.\nТошкентга келдик. Онкологияга олиб бордим. Бу ердаги шифокорлар “бу бизнинг касалимиз эмас”, деб ўғлимни МСКТ қилдиришни маслаҳат беришди. МСКТ қилдиришга олиб бордим. Шифокорлар ўғлим Улуғбекка қимирламай ётишни тушунтиришди ва уни ичкарига олиб кириб кетишди. 45-50 дақиқада чиқади дейишди. Бу вақт мен учун бир асрдек туюлди – “болам аппаратнинг ичида қандай ётибди, шунча вақт қандай нафас олади, бирор жойи оғриб қолмадимикан”, деган хаёллар билан кўз ёшим тўхтамас эди. Натижаси чиққанида ўқиб қўлларим қалтиради, онкологик касал эмаскан, деб хурсанд бўлиб қайтдим.\nГематолог маслаҳатига бориш кераклиги ёзилган эди. Республика Гематология ва қон қуйиш илмий текшириш институтига бордик. Улуғбекдан анализ олишди. Анализ жавоби чиққунича иситмаси кўтарилиб, аҳволи оғирлашди. Шу тариқа ўғлимга 2017 йилнинг 17 август куни ўткир лимфобластли лейкоз ташхиси қўйилди.\nОққон деган ташхисни эшитганимни биламан, бутун дунё кўзимга тор бўлиб кетди. Палатага олишди. Иситмасини тушириш учун антибиотиклар қилишди. Илигидан анализ олиб Россияга юборишимиз кераклигини айтишди. У ердан ҳам шу ташхис тасдиқланиб келди. Гематология 1-болалар бўлимида 48 кун даволашди. У ерда 6 ҳафта кимётерапия қилишди, яъни орқа миясига умуртқасидан (люмбални) кимё дориларини юборишди. Кучли кимё дориларини томиридан юборишди. Бир неча бор қон тромба плазма олди. Эртаю кеч осма уколлари узилмасди. Иммунитети пастлиги учун қиммат антибиотиклар тўхтаб қолмаслиги керак эди. Аллоҳимга шукр, ўғлимнинг организми кураша бошлади. Оққон хужайралари камайиб, қон ишлаб чиқара бошлади.\nБу касаллик босқичма босқич даволанар экан. Жорий йилнинг 28 сентябрь куни кундузги бўлимга чиқарилдик. Кундузги бўлимда 3 курс муолажа олдик. Ҳар бир курс 8 ҳафталик эди. Ўғлим асосий курсларини тугатгунча анча қийналди. Кимётерапиядан ташқари аҳволини яхшилаш учун қўшимча муолажа қилиб бориларди. Албатта, бу муолажалар жуда катта маблағни талаб қиларди. Аллоҳимга шукрлар бўлсин, яхши инсонлар кўмаги билан даво муолажаларини давом эттирдик. Улардан миннатдорман. Ҳақларига доим дуодаман, — дейди Улуғбекнинг онаси.\nАйни кунларда она-бола пойтахтда. Ҳозир қўллаб-қувватловчи курсда. Онанинг айтишича, Қарши шаҳридаги кўп тармоқли болалар шифохонасидаги гематология бўлимида даволанишмоқда. Уйлари шифохонагача 90 км чикади. Совуқда бориб-келишга жудаям қийналиб қолишган.\n— 2 ойлик ўғлимниям бирга олиб, шифохонага бориб келаман. Яна даво муолажаларини Тошкентда давом эттирмоқчиман. Чунки ўғлимга шамоллаш мумкин эмас. Грипп каби юқумли касалликларга чалиниб қолса, кимётерапияси тўхтатилади. Даво муолажасини тўхтатиб қўйиш мумкин эмас. Оққон хужайралари кўпайиб кетади. Ҳозиргача 8 курс кимётерапия курсларини тугатдик. Олдинда яна 5 курс бор, — дейди Улуғбекнинг онаси Зулайҳо Саитова.\nГематология ва қон қуйиш илмий марказида даволанишяпти. Болажоннинг ҳар бир дориси фалон сўм туради. Она моддий томондан қийналиб қолган. Ўтган сафарги муолажалар учун саховатпеша инсонлар онага ҳам моддий, ҳам маънавий кўмак беришган эди. Бу сафар ҳам она яхшилар кўмагига муҳтож. Келинг, мусофирчиликда юрган она ва улкан дард билан олишаётган Улуғбекка ўз ёрдамимизни берайлик, Зеро, яхшиликнинг эвазига бериладиган савобнинг даражаси жуда улуғдир.\nУлуғбекка ёрдам қилиш истагида бўлганлар онаси Зулайҳо Саитова номига очилган қуйидаги пластик картага пул ўтказиб беришлари мумкин:\nClick/Payme: 8600 0417 9700 3390 - Зулайҳо Саитова, онаси (Agrobank)\nАТБ АГРОБАНК МУБОРАК ФИЛИАЛИ\nНақд пул топширганда: 23116000900000187001\nМижоз аризасига асосан картадан картага пул ўтказилганда: 23118000700000187001\nБошқа ташкилотлардан келиб тушган маблағлар транзити: 23120000300000187001\nТелефон: +998 97 3140985


“Очиқ эшиклар” куни – Сурхон тонги\nБош саҳифа / Жамият / “Очиқ эшиклар” куни\nЯнвар 16, 2019\tЖамият Изоҳ қолдириш 923 Кўрилди\nРеспублика Ички ишлар вазирлигининг “Термиз” халқаро аэропортида хавфсизликни таъминлаш алоҳида батальонида 14 январь — Ватан ҳимоячилари куни муносабати билан “Очиқ эшиклар” куни тадбири бўлиб ўтди.\nЭрта тонгданоқ ҳарбий қисмда байрамона кайфият ҳукмрон бўлди. Байрам учун ҳозирланган майдонда Қуролли Кучларимизда ўтказилаётган ислоҳотлар, замонавий қурол-аслаҳалар ва таъминоти гавдалантирилган кўргазма намойиш этилди. Очиқ эшиклар кунининг бу галги иштирокчилари ИИВнинг Сурхондарё академик лицейи ўқувчилари ва ўқитувчилари бўлишди. Тадбир аввалида ҳарбий қисм командирининг ўринбосари, майор Алижон Шодиев барча йиғилганларни Ватан ҳимоячилари куни билан табриклаб, ёшлар таълим-тарбиясида бундай учрашувлар ниҳоятда аҳамиятли эканлигини таъкидлади. Шундан сўнг, ҳарбий қисм офицерлари ва сержантлари томонидан ўқувчиларга ўқ отиш қуроллари, ҳарбий кийим-кечак , озиқ-овқат, тиббий таъминот, дала шароитидаги тактик, ўқ отиш, ҳарбий топографик, маънавий-маърифий тайёргарликлар, оммавий қирғин қуролларидан ҳимояланиш ҳамда жисмоний тарбия бўйича ўқув моддий база ҳақида маълумотлар берилди. Ўқувчилар тадбир доирасида ҳарбий қисм хизматчилари ва аскарлар учун яратилган шароит билан ҳам яқиндан танишишди.\n— Ҳарбийлар ҳаёти билан танишув биз ўқувчиларда катта таассурот қолдирди, — дейди академик лицей ўқувчиси Мадина Бўриева. — Айниқса, Қуролли Кучларимизда ишлатилаётган замонавий қурол-яроқлар, улардан фойдаланиш ҳақидаги маълумотлар барчамизга қизиқарли бўлди. Бундай жонли мулоқот ва учрашувларнинг кўпроқ ўтказилишини истардик.\nТадбир сўнггида Термиз туманидаги 13-мактабгача таълим муассасаси тарбияланувчилари иштирокида байрамона чиқиш намойиш этилди.\nОлдинги Сайёр қабул\nКейинги Ҳарбийларга замонавий уйлар


КЕРАКЛИ ЮКНИНГ ОҒИРИ ЙЎҚ! — Боғот садоси\nБугунги тезкор тараққиёт инсонларга кўплаб талабларни қўймоқда. Айниқса, фан-техника, интернет ва медиа муҳит ривожлангани сайин кишиларнинг дунёқараши ҳамда яшаш тарзи ўзгармоқда. Негаки, «интернетга тобелик» кўплаб ёшларимизни, замондошларимизни, оила аъзоларимизни қамраб олган. Ёши катта инсондан тортиб муштдек болагача интернетдан фойдаланишни билмаган йўқ. Кўпчилик наздида интернет ҳақиқий билим манбаи бўлиб кўриняпти. Лекин, аслида ҳам шундайми? Ўйлашимча, ундай эмас!\nАччиқ бир ҳақиқатни айтиш жоизки, интернет ҳукмрон бўлган пайтдан бошлаб асл билимнинг ўчоғи бўлган босма нашрлар, яъни газета, журнал ва китобга бўлган интилиш сусайиб кетди. Аслини олганда рўй бераётган бу вазият тўғримикин? Мутолаадан олислашиб, маънавиятсизликка яқинлашмаяпмизми? Гапнинг индаллоси, гап мутолаа ҳақида борар экан, аввало, газета ва журналларнинг ўқишлилик даражаси ҳақида фикр юритсам. Ай-ни шу мавзуда ёшларнинг фикри билан қизиққанимда, кимдир газета ўқишга вақти йўқлиги, барча маълумотлар интернетда борлигини айтган бўлса, яна биров ўқишдан кўра эшитиш ва томоша қилиш афзал эканини билдирди. Кўпчилиги ижтимоий тармоқ ва мобилp алоқа воситаларига боғланиб қолганини ҳам тан олди. Лекин, газета билан интернет орасидаги тафовут жуда катта. Газетадаги материаллар таҳлилий ёзилганлиги ва асослилиги билан ажралиб туради. Айниқса, «Боғот садоси»да турли рукнлар остида чоп этилаётган мақолалар мазмундорлиги ва содда, тушунарли тилда баён этилаётгани билан ўқувчида қизиқиш уйғотмоқда.\n«Ҳа, обуна бўлиб тўғри иш қилган эканман», дея хурсанд бўлдим. Айтишади-ку «керакли юкнинг оғири бўлмайди», деб. Демак, юридик ёки жисмоний шахс бўладими, мазмунли ва ҳаммабоп газеталарни ўқиши, унга обуна бўлиши даркор.\n← МАҚСАД — КОМИЛ ИНСОН ТАРБИЯСИ КОРРУПЦИЯГА ҚАРШИ КУРАШИШ – БАРЧАМИЗНИНГ БУРЧИМИЗ →


Ғарб ливиялик исёнкорларга қурол тарқатиши керакми? - BBC News O'zbek\nҒарб ливиялик исёнкорларга қурол тарқатиши керакми?\nЛивиядаги исёнчиларни Ғарб қуроллантириши керакми, деган масалада дунёда баҳслар давом этмоқда.\nЛивия ҳукумат кучлари қурол-аслаҳа ва ҳарбий тайёргарлик бобида заиф исёнчиларни ортга суриб бораркан, исёнкорларни дастаклаш зарурати ҳақида чақириқлар ҳам кучаймоқда.\nНАТО раҳбарияти ливиялик исёнкорларга қурол-аслаҳа тарқатилмаслигини айтмоқда. Бироқ Ғарб раҳбарлари орасида Муаммар Қаддофий тузумига қарши курашаётган инсонларни қуроллантириш керакми ёки йўқми, деган масалада баҳс-мунозаралар тингани йўқ.\nТаҳлилчиларга кўра, Советларга қарши Афғонистон муужоҳидларини қуроллантирган Ғарб ўз вақтида бутун бошли жиҳодий армияга йўл очиб берган.\nКузатувчилар, бу ўринда Толибон ҳаракати ва "Ал-Қоида" сафида бугун энди Ғарбнинг ўзига қарши курашаётган гуруҳларга ишора қилишмоқда.\nАммо 80-йиллардаги "озодлик курашчилари" ёки Афғон мужоҳидларидан фарқли тарзда, Ливиядаги бугунги исёнчилар демократия истаётган намойишчилар сифатида дунёга тақдим этилмоқда.\nБи-би-си таҳлилчиси Жонатан Маркуснинг айтишича, Ливиядаги исёнчи мухолифат орасида "Ал-Қоида"га боғлиқ айрим унсурлар борлиги хусусида НАТО вакиллари хавотир билдиришган.\n"Ҳамон Ливиядаги исёнкорлар сафида курашаётган одамлар кимлигини батафсил билмаймиз" - дейди Жонатан Маркус - " Ливиядаги тузум ўтмишда террорни қўллаган ва унинг одамлари чет элларга бориб, жанглар ҳам қилишган. Айни пайтда, Қаддофий тузумидан жабр кўрганлар орасида ҳам террорга мойиллик ўта кучли".\nУзоқ йиллик яккаҳоким давлат раҳбарларига қарши Араб давлатларидаги сўнгги норозилик амаллари Ғарбда "инқилобни Исломий кучлар илиб кетади" мазмунидаги ҳадикларга ҳам етаклаган.\nМасалан, Мисрдаги аксилҳукумат намойишлари ортидан "Мусулмон Биродарлари" гуруҳининг қудратга келиши эҳтимоли борасида Исроил, Оврўпо ва Америкада хавотирлар юзага келганди.\nШу боис демократия ва яхшироқ яшаш учун курашаётган ливияликларга ёрдам кўрсатиш зарур, деган фикр ёнида бу исёнчиларнинг барчаси ҳам эркинлик истаётган халқни намоён этадими, деган саволни тобора кўпроқ ғарбликлар ўртага қўя бошлашган.\nАйни дамда, тарихдан сабоқ чиқариб, исёнкорларга қурол-аслаҳа берилмасин, деган қараш Ғарбга ўз кучини кўрсата бошлаётган Россия ва буткул аксилғарб мавқеида турадиган Эрон каби мамлакатларда анча баланд жарангламоқда.\nАйрим таҳлилчиларнинг айтишича, ўз даврида Ғарбнинг энг катта хатоси Афғон мужоҳидларини қуроллантириш эмас, балки Совет ишғоли ортидан урушга ўрганиб қолган бу мужоҳид гуруҳларини ўз ҳолига ташлаб қўйиш бўлган.


Буюк девор ичидаги мўъжизалар - blog.xabar.uz\nБуюк девор ичидаги мўъжизалар\nХитой дейишса авваллари бирдан издиҳом кўз олдимга келарди: гуррос-гуррос одамлар. Қаергадир шошаётган, барча ривожланган давлатлар кишиларига хос замонавий технологияларга муккасидан кетган, фақат мо\nСамолётдан тушиб, декларация, паспорт текшируви сингари расмиятчиликлар адо этиладиган жойгача аэропорт бўйлаб автобусда бир соатча йўл босдик. Бу ердан (Пекиннинг Шоуду аэропортидан) 120 мамлакатга рейслар амалга оширилади, ҳар куни ўртача 1100 та рейсга хизмат кўрсатилади. Ходимлар сони ҳам йўловчиларникидан кам эмас. Хизмат кўрсатиш тизими соатдек аниқ ишлайди. Шу боис ярим соатга қолмай барча текширувлардан ўтиб, шаҳарга чиқдик.\nПекин — Хитойнинг пойтахти, Шангҳаидан (ҳа, айнан Шангҳаи, Шанхай эмас) кейинги йирик шаҳри. 21 миллиондан зиёд аҳоли яшайдиган мазкур мегаполисни маҳаллий халқ Бейжинг деб атайди. У иккита иероглифдан иборат: «бей» — шимолий, «жинг» — пойтахт дегани. Инглизчасига «Beyjing» ёзилади ва шундай ўқилади.\nШаҳарда мени илк ҳайратлантирган нарса кўча тўла велосипед ва мопед бўлди. Қизиғи, улар автомобил ёхуд одамлар ҳаракатига умуман халал бермайди – махсус йўлакдан юради.\nБейжинг кўчалари кун бўйи гавжум десак, муболаға бўлар экан. Кундузлари, одатда, иш вақтида улар анча санжоб, нари борса, ўзимизнинг Тошкент, Самарқанд сингари йирик шаҳарларимиз кўчаларини эслатади. Аммо эрталаб — одамлар ишга отланаётган, оқшом — ишдан қайтаётган ва кечқурун — оилавий сайрга чиққан маҳал бирор бинонинг юқори қаватидан туриб қарасангиз, икки улкан «дарё»ни кўрасиз. Иккаласи икки ёққа қараб оқади: жимир-жимир, ўртада уловлар: оғиркарвон...\nБу гўшаларни яхши биладиган кишингиз бўлмаса, адашиб қолишингиз тайин. Шунгами, биз ҳам йўлбошловчиларимиздан бир қадам нари жилмадик. Меҳмонхонага жойлашиб, нонушта қилгач, шулар етовида машҳур Император саройига — Жянанмен майдони ҳамда Гугун сарой-музейига бордик.\nХитойликларнинг фахри бўлган маскан\nҲар бир халқнинг ўзи ниҳоятда фахрланадиган жойлари бўлади. Биз учун Самарқанднинг Регистони-ю Бухоро арки, Хивадаги Ичанқалъа-ю Тошкентдаги Мустақиллик майдони қандай табаррук? Хитойликлар, хусусан, Бейжинг аҳли учун Император саройи ана шундай азиз экан.\n72 гектар улкан ҳудудни эгаллаган қадимий саройлар жойлашган майдон маҳаллий сайёҳлар билан тўла. Тўғри, у ерда хорижлик меҳмонлар ҳам оз эмас. Бироқ зиёратчиларнинг умумий сони ичида булар бир ҳовучгина бўлиб кўринади.\nЧин юрти ҳам худди Туронзамин сингари дунё тамаддунининг бешикларидан эмасми, халқи ўзига хос маданиятга эга, турмуш тарзи, феъл-атвори ҳам шундай — ўзига хос. Гўзаллик мезонлари ҳам бошқаларникига ўхшамайди. Масалан, оддий тошга бўлган муносабатини олайлик. Аслида, бизда ҳам сангтарошлик санъати бор. Усталаримиз тошни ҳам сайратиб юборади. Бироқ бизда табиатнинг бу неъмати асосан бунёдкорлик ишларида қўлланади. Хитойда сал бошқачароқ экан. Шандун вилоятида бунга гувоҳ бўлдик. Вилоят маркази Жинан шаҳрида ҳар қадамда туядек-туядек тошларга кўзингиз тушади. Тоғдан келтирилган оддий харсанглар. Айримларига ишлов берилган, баъзилари табиатда қандай учраган бўлса, шу ҳолида келтириб қўйилган. Боғларида икки-уч қулочли тош ҳайкаллар ўрнатилган. Бир жумла билан айтиш мумкин бўлса, тош — хитойлар учун гўзаллик рамзи экан. Буни таржимонимиз ва йўлбошловчимиз Дай Янли хоним шундай таъкидлади: «Тош — хитойликлар учун фаровонлик тимсоли».\nXV асрда қурилиб, беш аср давомида Мин ва Син сулолаларига мансуб ҳукмдорларга қароргоҳ вазифасини ўтаган Император саройининг яна бир номи — Ёпиқ шаҳар. У бир пайтлар ҳақиқатан ҳам оддий халқ учун ёпиқ бўлган. Бугун сайёҳлар учун бир қисми очиқ, айнан император тахти жойлашган хонаси ҳали-ҳануз берк, сирли.\nАйтишларича, бутун саройда 9999 та хона мавжуд. Нега ўн мингта эмас? Гап шундаки, хитойлар фақат парвардигорнинг уйи ўн минг хонадан иборат бўлмоғи лозим, бандалариники эмас деб ҳисоблайди ва неча асрдирки, ушбу ақидага амал қилади. Ҳатто императорлар ҳам бу эътиқодни бузмаган.\nЗиёратчилар орасида болалар ҳам, етмиш-саксон ёшли кексалар ҳам анчагина.\nКатталарни тушунса бўлар, лекин, айтайлик, тўрт-беш яшар болакайларни бу каби тарихий масканларга эмас, кўнгилочар мажмуаларга сайр қилдирган яхши эмасми, деб сўрадим.\nЙўлбошловчимиз: «Хитойлар ўз тарихини жуда эъзозлайди. Улар фарзандларига ҳам ана шу туйғуни сингдириб боради», — деди.\nЎтмиш ва келажак девори\nБундан ўн йилча аввал асосан европалик ва америкаликлар ўртасида ўтказилган махсус сўров натижаларига кўра «Дунёнинг етти мўъжизаси» эълон қилинган эди. Эсингизда бўлса, бу рўйхатдан Агра шаҳридаги Тожмаҳал, Буюк хитой девори каби оламга машҳур иншоотлардан ташқари, Рио де-Жанейродаги Исо Масиҳ ҳайкали, Рим Колизейи, Перудаги Мачу Пикчу, Мексикадаги Чичен Итса, Урдундаги қадимий Петра шаҳри харобалари каби обида ва манзилгоҳлар ўрин олган.\nБу — ғарбликлар нигоҳидаги мўъжизалар ва уларнинг танловини ҳурмат қилиш керак, албатта. Бироқ соғлом фикрлайдиган ҳар қандай инсон бу каби танловлар нисбий эканини ва ҳеч қачон бутун дунё аҳли нуқтаи назарини ифодалай олмаслигини билади. Мазкур иншоотларнинг ҳар бирига ҳурмат сақлаган ҳолда айтамизки, Ўзбекистонда ҳам кўпгина ёдгорликларимиз дунё мўъжизаси сифатида тан олинишга ҳақли. Дейлик, Самарқанддаги Регистон мажмуасидек яхлит санъат асари ер юзининг қайси гўшасида бор? Бухородаги Минораи калон, Хивадаги Калтаминор, Ичан қалъа-чи?\nЕвропаликлар наздидаги «етти мўъжиза»дан қадимий манзилгоҳ харобаларики ўрин олган экан, ишончим комил, неча минг йиллардан бери ҳамон инсоният кўзини яшнатиб, кўксини ҳайратга тўлдириб турган Миср эҳромлари, Ўзбекистоннинг Самарқанд, Бухоро ва Хива, Саудия Арабистонининг Макка, Мадина, Туркиянинг Истанбул шаҳарларидаги азим обидалар, агар замонавийлик мезон қилиб олинса, Япониянинг Токио, Хитойнинг Шангҳаи, Малайзиянинг Куала-Лумпур шаҳарларидаги смарт-иншоотлар мазкур рўйхатнинг аввалги қаторларида зикр этилишга муносибдир.\nАслида, ҳақиқий мўъжизалар ҳар қандай рейтинг, танлов ва рўйхатлардан юқори туради. Уларнинг шон-шуҳрати кўлами сўровларга сиғмайди. Шу маънода Буюк хитой девори ҳам ўз номига мос тарзда ана шундай юксак эътирофга лойиқ иншоотлардан бири экани шубҳасиз. Сафаримизнинг иккинчи куни дунё мўъжизаларидан бири саналмиш ушбу обидани зиёрат қилдик.\nБейжингдан шимоли-шарқ сари автобусда ярим соат юрсангиз, тоққа дуч келасиз. Буюк хитой девори ана шу тоғ устидан ўтган.\nЭнди тасаввур қилайлик: ташқи душманларда ўз вақтида мудофаа девори вазифасини ўтаган ушбу иншоотни ошиб ўтиш имкони бўлганми? Менимча, йўқ. У тоғнинг шундай жойларида барпо қилинганки, девор бўлмаган тақдирда ҳам бу тоғдан ошиб ўтиш босқинчиларга осон кечмас эди. Тоғнинг кесиб ўтиш энг мураккаб қисмида 5-6, ҳатто баъзи жойларида 7-8 метргача баландликдаги девор устида отлиқлар бемалол юрган, чунки унинг қалинлиги уч қулоч чамаси бўлиб, тепасининг икки чети бир метрча келадиган туйнукли қўшимча тўсиқ-деворлар билан ўралган. Девор устида юрган отлиқ, от-аравали аскарлар туйнуклардан ёвга қарата ўқ ёғдиришган...\nХитойнинг шимоли-ғарбий қисмида қад ростлаган, Сариқ денгиздаги Ляодун қўлтиғидан бошланиб, ғарб томон бир неча минг километр масофага чўзилган бу девор милоддан аввалги IV-III асрларда Син Ши Ҳуангди фармонига биноан мамлакат чегарасини мустаҳкамлаш мақсадида бунёд этила бошланган. Айтишларича, у дунё тарихида қурилиши энг узоқ давом этган иншоот. Уни қуриш ва нураган жойларини қайта тиклаш XVII асрга довур давом этган.\nБугун Хитой тинч, сокин, одамлари осойишта ҳаёт кечирмоқда. Жаҳоннинг ривожланган мамлакатларидан бири. Салоҳиятли қуролли кучларга эга. Девор устида туриб камон ўқи билан юртни ҳимоя қилишга ҳожат йўқ. Бироқ бу билан Буюк хитой деворининг аҳамияти камайиб қолмаган. Энди иншоот миллионлаб сайёҳларни ўзига жалб этган ҳолда мамлакат иқтисодиётига фойда келтирмоқда. У аллақачон жаҳон туризмининг машҳур брендларидан бирига айланди.\nИншоот яқинида дўконлар, ошхоналар, умуман, сайёҳлар учун барча шароит муҳайё. Бейжингдан Буюк хитой деворига қадар бўлган 30-40 чақирим масофани автомобилда бир неча дақиқада босиб ўтасиз. Йўллар равон, ҳар қадамда зарур кўрсаткичлар сизни керакли маълумотлар билан таъминлайди, умуман, инфратузилма борасида муаммо сезмайсиз.\nПойтахтдан собиқ пойтахт сари\nСафаримизнинг иккинчи куни тезюрар поездда Бейжингдан Нанжинг шаҳрига жўнадик.\nТезликни хуш кўрувчилар учун Хитой электропоездлари айни муддао. Айтишларича, бу ерда соатига 500 километр тезликда юрадиган (учадиган десаям бўлади) поездлар қатнайди. Аммо биз улардан сал булайроғига чиқдик: Бейжинг — Шангҳаи йўналишида ҳаракатланадиган поезд суръатини соатига 380 километрга етказиши мумкин.\nМониторда қанча тезликда кетаётганимиз кўрсатиб турилади. Бир қараганимда 220, яна бир қараганимда 303 км/соат тезликда борар эдик.\nБундай суръатни кўрган одам, агар у енгил машинада бўлса, жойидан сапчиб кетиши ҳеч гапмас. Бироқ поездда умуман билинмайди. Тўғри, темирйўл ёқасидаги тош-бетон устунлар лип-лип ўтишидан ниманидир илғайсиз, лекин кенг, ёруғ, сокин вагон ичида елиб бораётганингиз асло сезилмайди. Фақат битта ҳолат бундан мустасно: ёнгинангиздан қарама-қарши йўналишда ҳаракатланаётган поезд ўтаётганда шундай улкан вагон шиддатли чайқалиб олади. Буни физиклар мендан кўра яхшироқ тушунтиришса керак. Ахир ўзингиз айтинг: ҳар бири ўртача 300 км/соат тезликда қарама-қарши йўналишда ҳаракатланаётган икки девдай машинанинг шамоли қандай кучга эга бўлиши мумкин?..\nЙўл бўйи кета-кетгунча ям-яшил. Дала-ю боғлар, қишлоқлар, шаҳару шаҳарчалар ҳам шундай. Дарвоқе, шаҳарча деётганим бизнинг тасаввуримиздаги посёлка ёхуд 5-10 минг киши яшайдиган чоғроқ гўшалар эмас. 20-30 та кўп қаватли уй жойлашган (уйларнинг ҳар бири 30-40 қаватли), ҳудуди тўрт-беш квадрат километр бўлган ростакам шаҳар. Улар ҳар 10-20 чақирим масофада учрайди, оралиқ — экинзор, боғ, иссиқхоналар. Умуман бекорчи жой йўқ.\nҚадимий Нанжинг бағрида\nЧет элда бўлган танишларимдан эшитганларим афсонадек туюларди. Масалан, Лондонда ўқиган бир курсдошим инглизлар учун 30 градус иссиқ даҳшат деган эди. Қизиғ-а? Сурхон томонларда ёзда ҳарорат 50 даражага кўтарилади. Қизилқумда ундан ҳам юқори. Бу биз учун одатий ҳол. Лекин нега европалик учун 30 даража иссиқ шу қадар ваҳимали?\nПоезддан тушгач, Нанжинг вокзалида юзимга иссиқ шамол гуп этиб урилди. Денгиз бўйида жойлашган ҳудудларда +40 тугул, 30 градусга чидаш ҳам осон эмаслигини сездим. Нанжинг эса айнан шундай шаҳар — у билан Сариқ денгиз орасини бир неча чақирим масофа ажратиб туради. Ҳавода намлик миқдори юқори, бу иқлимга мослашмаган организм учун ростан ҳам азоб.\nАввалига вокзал кондиционерлари «иссиқ»қа созланганми деб тусмол қилдим. Чунки йўлга чиққанимизда Бейжингда салқин эди-да. Эҳтимол, бу ерда ундан ҳам совуқроқ бўлса, ёқиб қўйишгандир, деб ўйладим. Ташқарига чиққач, ҳаммаси равшан бўлди. Бу ерларда ҳаво ўзи шундай экан.\nТарихий манбаларда ёзилишича, Нанжинг шаҳрига милоддан аввалги 472 йилда асос солинган. 1368 — 1421-йилларда мамлакат пойтахти бўлган, номи ҳам шундан дарак беради: «нан» — жанубий, «жинг» — пойтахт дегани. 1912 йилдан Жянсу вилоятининг маъмурий маркази.\nҲар бир шаҳарнинг ўз руҳи бўлади-а? Масалан, Тошкентнинг руҳи бошқача, Андижонники бошқача, Самарқанд умуман ҳеч қаерга ўхшамайди. Гап унинг тарихий обидаларида ёхуд ҳавосида эмас. У ерга яқинлашганингиз сари қалбингизни буткул ўзгача ҳислар чулғайди. Қусам ибн Аббос, Имом Мотуридий, Абу Лайс Самарқандий, Бурҳонуддин Марғиноний, Алишер Навоий, Хожа Аҳрор Валий каби муборак зотлар руҳини ҳис этароқ, кўнглингиз ёришиб кетади...\n8 миллиондан зиёд аҳоли истиқомат қилаётган Нанжингнинг ҳам ўзига хос руҳи бор. Бу одамларининг феъл-атворида билинади. Улар ўз шаҳри, тарихи, ота-боболари билангина эмас, миллий таомлари билан ҳам ғоят фахрланади.\nДарвоқе, хитой таомлари — алоҳида мавзу... Эҳтимол, мендан билимдонроқ ва синчковроқ одам хитой миллий пазандалик санъати тўғрисида бир ҳафтада бемалол битта рисола ёзиб ташлаган бўларди.\nАйтайлик, биз нима еймиз? Эрталаб нонуштага мураббо, соримой, майиз, ёнғоқ еб, новвот чой ичамиз. Тушлигимиз ва кечлигимиз гўштсиз ўтмайди. Палов, қовурма, кабоб, шўрва, манти, сомса, чучвара; Қашқадарё, Сурхондарё тарафларда жиз-биз, тандиркабоб, Тошкентда норин, бешмармоқсиз тушлик ва кечликни тасаввур қилиш қийин. Уларнинг бирортаси нонсиз тановул этилмайди (ош бўлсину, ҳатто паловга ҳам нон қўшиб ейдиганлар бор). Хитойлар-чи?..\nБир ҳафта давомида Бейжингда уйғур ресторанида еган патиримни ҳисобга олмаса, олти ярим кун умуман нон емадим. Чунки... хитойликлар деярли нон ейишмайди, демак, дастурхонга ҳам қўйишмайди.\nНанжингда тушки ва кечки овқатлари денгиз маҳсулотлари — ҳар хил ўт ва кўкатлар, балиқ ва қисқичбақасимонлар гўштидан тайёрланар экан. Бейжингда ўрдак гўшти тансиқ таом ҳисобланса, Нанжингда қўй ва бузоқ гўшти тортилади, у ҳам ҳар хил зираворлар, кўкатлар билан димлаб пиширилган, сира оғирлик қилмайди.\nДарвоқе, тарвуз, помидор, олма, бодринг — хитойликларнинг-да севимли неъматларидан. Фақат биздан фарқи шуки, улар тарвузни помидор билан тановул қилар экан. Худди биз помидорга бодринг қўшиб еганимиздек.\nЁғда қовурилган ерёнғоқ, мураббо суртилган балиқ, нилуфар гулининг илдизидан тайёрланган салат — шу каби антиқа таомлар анъанавий хитой пазандалигида алоҳида ўрин тутади. Шунингдек, қалампир қўшиб димланган саримсоқ, қўй қорни, тарвуз ва ошқовоқ уруғини ҳам мазза қилиб тановул қилишади.\nШаҳарда жойлашган оммавий ахборот воситалари таҳририятларида бўлиб, жянсулик касбдошларимиз фаолияти билан ҳам яқиндан танишдик.\nМақсад уларнинг биз учун фойдали иш услубларини ўрганиш эди. Масалан, Жянсу вилояти телерадиостанцияси йўлга қўйган тажриба эътиборимизни тортди. Телеижодкорлар мунтазам равишда томошабин ва тингловчилар фикр-муносабатини ўрганиб, иш фаолиятини мухлислар хоҳиш-истаги асосида олиб боради. Дейлик, битта сериални эфирга узатишдан олдин уни реал аудитория нигоҳидан ўтказиб олишади. Махсус залда кўнгилли томошабинлар ўша сериални кўриб, кўпчилиги маъқулласагина у оммага намойиш этилади. Уларнинг мулоҳаза ва таклифлари асосида сериалга ўзгартиш киритилиши ҳам мумкин. Бу — халқ бадиий кенгашининг ўзгинаси. Айтайлик, ўша филмда миллий маданиятга зид лавҳалар бўлса, у умуман эфирга берилмайди.\nВилоятнинг «Xinhua Daily Media Groupe» — «Синҳуа кундалик медиа гуруҳи»га тегишли «Xinhua Daily» кундалик газетаси, «Yangtse evening post» кечки газетаси иш фаолияти ҳам бизда катта таассурот қолдирди. Эртаси куни император Чжу Юанчжан мақбарасига саёҳат уюштирилди.\nТушликдан сўнг тезюрар поездда Нанжингдан Шандун вилояти маркази Жинан шаҳрига жўнадик.\nКечки таомни еб (дарвоқе, Хитойда биринчи қуюқ, кейин суюқ овқат тортилади), аччиққина кўк чойни (бу ростмана аччиқ чой, худди хантал қўшилганга ўхшайди, лекин, менимча, хантал эмас, бошқа нарса аралаштирилган) ҳўплаб турганимизда, хизматчи йигит патнисда нимадир кўтариб кирди. Столга қўйган эди, қарасак, иккита идишда оддий сув. Кейин унга музга ўхшаган (эҳтимол, муздир) тўртбурчак моддани солган эди, сув биқирлаб, ростмана булоқ шаклига кирди!\nТилмочимизнинг изоҳлашича, булоқлар — Жинан шаҳрининг тимсоли.\nШандун Хитойнинг энг йирик вилоятларидан бири, у ерда 97 миллиондан зиёд аҳоли истиқомат қилади. Вилоят Хитой иқтисодиётининг таянч ҳудудларидан. Аммо унинг шуҳрати фақат шу билан белгиланмайди. Шандунни машҳур қилган бошқа омил ҳам бор. У буюк мутафаккир Конфуций ватани. Аллома вилоятнинг Куфу (инглиз тилидаги манбада Qufu, рус тилидаги манбада эса Цюйфу деб берилган) шаҳрида яшаб ўтган...\nБалки менга шундай туюлгандир, балки табиатлари ўзи шундайдир, шандунликлар ниҳоятда самимий, очиқ юзли инсонлар бўлиб кўринди.\nШандун вилояти телерадиостанцияси, «Дачжун» пресс-гуруҳи таҳририятига қилган саёҳатимиз, ва айниқса, провинсия ҳукуматининг Ташқи алоқалар бўйича девонхонаси раҳбари ўринбосари, жаноб Ли Юнсен қабулида бўлган пайтимиз бунга ишонч ҳосил қилдим.\nБугун дунё журналистикасида қандай замонавий, илғор тамойиллар кузатилаётган бўлса, уларнинг инъикосини Хитой, жумладан, Шандун оммавий ахборот воситалари ва уларда хизмат қилаётган ҳамкасбларимиз фаолиятида кўриш мумкин. Ўзбек ОАВ делегациясининг ҳар бир аъзоси ўтказилган ижодий мулоқотларда келгусида ўзларига асқотиши мумкин бўлган маълумотларни ёндафтарларига қайд этди.\nАйтайлик, фаолиятимизга татбиқ этиш мумкин бўлган бир жиҳат: биз борган деярли барча оммавий ахборот воситалари қошида уларга тегишли тижорат дўконлари ишлаб турибди. Марҳамат, расталарга қўйилган маҳсулотлардан харид қилинг ва ўша таҳририят иқтисодиёти равнақига ўз ҳиссангизни қўшинг.\nТаҳририятлар битта матбуот нашри билан кифояланиб қолмаган. Уларнинг таркибида газетадан ташқари унинг электрон версияси, сайти ва мобил газеталари ҳам ўз ўқувчиларини топган. Хусусан, «Дачжун» пресс-гуруҳи таркибида журналлар, газеталар, сайтлар ва мобил газеталар фаолият юритади. «Дачжун» сайти нафақат Шандун вилоятида, балки бутун мамлакатда етакчи интернет нашрларидан бири. Доимий ўқувчилари сони 60 миллион нафар бўлган ушбу сайтнинг мобил газетасига энг сўнгги янгиликлар жойлаштирилади. Қизиқарли хабар, янгилик ва мақолаларни қўл телефонида батафсил ўқиш имконияти ҳаммада ҳам бўлмаслиги табиий. Буни инобатга олган шандунлик ҳамкасбларимиз мобил газетага материалларнинг энг қизиқарли (қаймоқ) қисмини жойлаштириб боришади. Батафсил ўқишни хоҳлаганлар учун ҳавола берилади. Марҳамат, ўша материални тўлиқ ўқийман десангиз, сайтнинг ўзига ташриф буюринг.\nҚадимги хитой иероглифлари ва барелефлари кўргазмасини томоша қилдик, Жинандаги Баотусюан парки ва Даминҳу кўлига саёҳатдан илиқ таассуротлар олдик. Айнан шу ерда биқирлаб қайнаб ётган машҳур булоқларни томоша қилиб, завқландик.\nШу кунларда пойтахтимиздаги Алишер Навоий номидаги Ўзбекистон миллий боғи ҳудудида шоир ва адиблар хиёбони, Ёзувчилар уюшмасининг янги биноси қад ростлаяпти. Буни қарангки, Жинанда ҳам шоир ва адиблар боғи бор экан. Тошкентдаги боғда шоир ва ёзувчиларнинг ҳайкаллари ўрнатилган, бу ерда эса уларнинг қиёфаси сал бошқачароқ акс этган. Дейлик, битта хонада бир шоир шогирдлари ва мухлислари даврасида ниманидир муҳокама қилаётгани тасвирланган. Уларнинг манекен — ёғоч ёки пластик материалдан тайёрлангани бир қараганда сезилмайди ҳам. Манзара бениҳоя ҳаётий: шоир ва адиблар яшаб ўтган давр руҳи безакларда акс этган. Озгина юрган киши ўзини адабиёт боғида кезаётган сайёҳ эмас, ҳақиқий ижодкорлар даврасига тушиб қолгандек ҳис этади.\n31 август куни тушгача шаҳар айланиб, кейин тезюрар поездда Бейжингга йўл олдик.\n— Ўртоқлар, — деди мезбонимиз автобусда чоғимиз. — Мен сизларни бугунги ва эртанги кун тартибимиз билан таништирсам...\nУнинг гаплари қўлимиздаги дастурга монанд, яъни бизга маълум гаплар эди. Лекин бошқаларни билмадиму, улар менга ниҳоятда қизиқ эшитилар, саёҳатимиз поёнига етиб, ҳадемай Тошкентга қайтишимизни ўйлаб, юрагим орзиқарди. Чунки сафаримизнинг учинчи кунидан бошлаб юртни шу қадар қаттиқ соғиндим, кундузлари гап-гап билан унча билинмасди, кечқурунлари, меҳмонхонада, телевизордан бошқа суҳбатдошинг йўқ жойда вақт имиллаб ўтишини шу ерда кўрдим.\nБиз отини русчага мослаб Миша ака дейдиган Ван Женли исмли тилмочимизга шундай савол бердим:\n— Миша ака, биласиз-а, бугун Ўзбекистон Хитой билан ўйнайди. Сизнингча, ким ютади?\nВан Женли ниҳояти дипломат одам экан: «Ўзбекистон ютади!» деди.\nАфсус, ўша куни терма жамоамиз ютқазди. Аммо мезбоннинг биз меҳмонлар кўнглига қараб берган жавобини анча пайтгача эслаб юрдик.\nСаёҳатимизнинг сўнгги куни\nЎзбекистон давлат жаҳон тиллари университети халқаро журналистика факултетида дунёнинг етакчи нашрлари ўрганилади: «Асаҳи шимбун», «Дэйли мэйл», «Ню-Йорк таймс», «Форбс», «Женмин жибао»...\n— Бу газета бир кунда икки марта чиқади, тиражи фалон миллион, — дея бизни ҳайратга соларди ўқитувчиларимиз.\nМана бугун ўша машҳур газеталардан бирининг офисидамиз: «Женмин жибао» — «Халқ газетаси».\nОсмонўпар бино тўлиқ битта газетага тегишли. Дастур бўйича биз фақат унинг веб-сайти фаолияти билан танишамиз.\n32 қаватли бинонинг 9 қавати сайтга қарашли. «Женмин жибао» сайти таҳририяти бош муҳаррир ўринбосари Луо Ҳуанинг маълум қилишича, газета ўртача 3 миллион нусхада чоп этилади. Интернет ўқувчилари эса жуда ҳам кўп.\nМазкур нашрнинг хорижда 11 та филиали фаолият кўрсатмоқда. Таҳририятни катта компанияга қиёслаш мумкин. Уч минг нафар ходим унинг равнақи учун жон койитмоқда...\nЯшириб нима қилдим, бу юрт ва унинг халқи тўғрисида кино-пиноларда кўрганларим, таниш-билишлардан эшитганларимдан бошқа маълумотим йўқ эди. Бир кўрган таниш, икки кўрган билиш деганларидек, етти кун давомида хитойликларнинг ўзига хос феъл-атвори, табиати ҳақида анча тасаввур ҳосил қилдим.\nХитойлар хушчақчақ халқ. Ўзларини ниҳоятда эркин тутади, бировдан бегонасирамайди. Бу кейинги йилларда мамлакатга сайёҳлар оқимининг ортгани (сайёҳлар ташрифи бўйича Хитой дунёда 4-ўринда туради, бу ерга ҳар йили қарийб олтмиш миллион сайёҳ келади) билан ҳам боғлиқдир балки. Масалан, Бейжингдаги Император саройи олдидаги майдонда бемалол (ҳеч қандай ўриндиқ ёки тўшамчи йўқ, ерга чўкиб) дам олаётган, сумкасидан бирор егулик олиб тановул қилиб ўтирган кишиларни кўрдим.\nМаҳаллий халқ ўзаро баландроқ овозда гаплашади, билмаган одам, уларни асабийлашаяпти деб ўйлаши мумкин. Лекин мана шу ўтган етти кун ичида неча минг, балки миллион одамга дуч келган бўлсак, бирорта асабийлашган кимсани кўрмадик.\nҲар ким ўз иши билан банд. Лекин барча хотиржам...\nХотиримга келдики, буларни бизларникидек тўй-маърака машмашалари, майда-чуйда ҳою-ҳаваслар, ҳар хил икир-чикир «масала»лар безовта қилмаса керак. Ҳаётга мураккаб бир хилқатга қарагандек оғриниб, манглайини тириштириб эмас, қувноқ, хотиржам, дўстона нигоҳ ташласалар керак...\nХитой дейишса авваллари бирдан издиҳом кўз олдимга келарди: гуррос-гуррос одамлар. Қаергадир шошаётган, барча ривожланган давлатлар кишиларига хос замонавий технологияларга муккасидан кетган, фақат моддиятни ўйлайдиган, ҳақиқий ахборот-коммуникацион технологиялар асрининг типик вакиллари... Бу мулоҳазаларим бир қадар ўзини оқлади. Чиндан ҳам Хитой юқори технологиялар мамлакати. Бу жамиятда замонавий тамаддуннинг барча жабҳалари кириб бормаган бўғин йўқ. Аммо инсонлар Шарқ халқларига хос одамийлик хислатларини сақлаб қололган...\nБугун бу диёр ҳақидаги тасаввурим анча кенгайди. Энди Хитой дейишса очиқюз, дилкаш, меҳмондўст кишилар кўз ўнгимда намоён бўлаверади.\n3.51 / 23\n4 Беҳзод Қобулов 23/04/2018\nЯхши ёзилган. Самимий кузатувлар ва дўстона муқоясалар... Биз ҳам Миша акага ўхшаб, дипломатик мулозаматни ўринлатсак, туристик салоҳиятимиз янада баландлар эди. Энди нима учун 4 баҳо қўйилгани ҳақида. Шу пайтгача ўқиганим – хотирамда қолган машҳур блогпостларда ёрқин фикрлар, фавқулодда топилмалар бор эди. Сизда эса оддий баёнчилик бор, холос.\n4 Абдумалик Носиров 24/04/2018\nФото ва видео билан бойитилса, янада ўқишли чиқарди.\nAjoyib sayohatnoma bo'libdi. Lekin o'qib maza qilmadim, nimadir yetishmayapti. Men o'zim Xitoyda yashayman, shu bois yozganlaringizdan o'zim ko'rayotgan Xitoyni unchalik topa olmadim, yarq etgan narsa yo'q. Xitoyning "Magical 3D city" deb nomlanuvchi Chongqing degan shahriga kelmabsizlarda, eng zo'r tomosha shu yerda bo'lar edi)). Bir binoning liftidan 9 qavatga chiqsangiz tashqarida yoningizdan mashina o'tib ketishi ko'rishingiz mumkin edi))) Ha, darvoqe, Beyjing emas, Beijing yoziladi.\n2.5 Маҳсуджон Асқаров 04/05/2018\n4 Мақсуд Саломов 20/05/2018


ИнтерФУТБОЛ :: Хулио Сенн: "Реал"дан намуна олинса арзийди”\nХулио Сенн: "Реал"дан намуна олинса арзийди”\nСпортчилар, санъаткорлар ва шу соҳаларга алоқадор компанияларга ҳуқуқий, молиявий ҳамда иқтисодий масалаларда маслаҳат бериш билан шуғулланадиган Европадаги энг йирик Senn Ferrero Asociados Sports агентлиги бошқарув раҳбари Хулио Сенн La Galerna нашри таҳририятида меҳмон бўлди. Функционер фаолиятини 1990 йилда аудитор лавозимидан бошлаган бўлсада, биринчи навбатда, ашаддий мадридист ҳисобланади.\nУ болалигидан «сосьо» гуруҳи аъзоси бўлиб, 1999 йилдан делегат мақомида клуб Ассамблеяларида гуруҳ номидан иштирок этиб келмоқда. Лоренсо Санс ва Флорентино Перес даврларида клуб бош директори лавозимини эгаллади. Шунингдек, ашаддий мадридист учинчи минг йилликнинг дастлабки йилларида «Қироллик клуби»ни замонавий компания даражасига олиб чиққан «ХХI аср «Реал Мадрид»и лойиҳаси муаллифи. Бошқачароқ айтганда, Хулио Сенн агентлик касби билан шуғулланмаган ҳолда «кўҳна қитъа»да энг кўп шартномаларни ишлаб чиққан, баҳолаган ва тавсия этган мутахассисдир.\n- Яқинда анъанавий бўлмаган мавсум ва унинг ортидан ёзги трансфер кампанияси ниҳоясига етди. Жараёнга қандай баҳо берасиз?\n- Футбол мавсуми хусусида тўхталадиган бўлсам, мавжуд вазиятдан келиб чиққан ҳолда, уни муваффақиятли ўтди, деб ҳисоблайман. Ла Лига ва испан клубларидаги пухта бошқарув тизими эвазига иқтисодий муаммолар ва сезиларли йўқотишлар четлаб ўтилди. Харидларга келсак, халқаро трансфер бозори қисқарди: ФИФА маълумотларига кўра, пандемия туфайли юзага келган инқироз таъсирида олди-сотдилар ҳажми 28 фоизга камайди. Анчагина келишувлар амалга оширилди, албатта. Лекин йирик трансферлар аввалги йилларга нисбатан анча камроқ бўлди ва трансфернинг арзонроқ вариантлари пайдо бўлди: гап ўзаро ўйинчилар алмашиш ва кейинчалик харид қилиш шарти билан ижарага олиш ҳақида кетмоқда. Тўғри, бу аввало клубларга зарар келтиради. Аммо пандемия камтар клублардан кўра грандларга кўпроқ зиён келтирди, деб ўйлайман.\n- Буни изоҳлай оласизми?\n- Ҳа, албатта. Улкан стадион ва кўпсонли мухлислар армиясига эга номдор клублар учун чипта ва абонементлар савдоси, шунингдек, аъзолик бадаллари муҳим даромад манбалари ҳисобланади. Стадиондан қўшимча фойдаланиш, экскурсиялар ва шунга ўхшаш тадбирларни қўшганда, умумий даромаднинг 30 фоизи айнан шу йўл билан олинади. Мисол учун, бизнинг «Реал» ҳар мавсумни 250 млн. евро атрофидаги тушум билан тугатарди. Ўтган мавсумга мўлжалланган чипталар сотилмай қолди, абонементлар қийматининг бир қисми қайтариб берилди... жорий мавсумда эса даромаддан бутунлай маҳрум бўлдик. Бундай шароитда клублар ТВ ҳуқуқлари савдосидан тушадиган даромадлар эвазига фаолиятларини давом эттирадилар. Грандлар даромадининг 30 фоизи телетрансляциялар ҳиссасига тўғри келади. Лекин камтарин жамоаларда бу кўрсаткич бюджетнинг 80 фоизини ташкил этади. Айнан шу сабабли инқироз зарари грандлар учун анча сезиларли. Испанияда амалга оширилган йирик келишувни эслай оласизми? Бизнинг лигамиздан бошқа чемпионатларга, айниқса, АПЛга футболчилар сотдик. Бироқ ўзимиз энди харидор эмасмиз.\n- Мана шу жиҳат лигамизнинг кун сайин заифлашиб бораётганидан далолатми?\n- Йўқ, бу заифлашиб қолганимизни англатмайди. Ўтган мавсум футболимизда молиявий-иқтисодий назорат ўрнатилгач, клубларимиз ўта жиддий синовдан ўтишди. Бу тадбир даромадлари 20-30 фоизга қисқарган шароитда жамоаларнинг барқарорлиги қай даражада бўлиши ва молиявий ҳисоботга таъсирини аниқлаб берди. Маълум бўлишича, клубларимизнинг молиявий иммунитети аъло даражада. Ҳозир харажатларни камайтириш йўналишида кўпроқ ишлашимиз талаб этилади. Бу ҳам бевосита футболчилар билан боғлиқ. Чунки кутилаётган даромад клуб ғазнасига тушмасдан туриб, улар ўз мажбуриятларини адо этишлари лозим. Яна шуни унутмаслик керакки, айрим жамоаларда иш ҳақи учун сарфланадиган маблағ харажатларнинг 75 фоиздан кўпроғини ташкил этади. Айниқса, катта маош оладиган футболчиларда муаммолар юзага келиши мумкин. Иш ҳақининг харажатлардаги улуши 50 фоизга тенг бўлган «Реал»да бошқаларга намуна бўладиган қадам амалга оширилди. Футболчилар маошларини 10 фоизга камайтиришга қарор қилишди. Бундан ташқари, Ла Лигадаги ғалаба учун бериладиган барча мукофот пулларидан воз кечишди. Бу ҳам тежамкорлик. Ўйинчилар юксак масъулиятни намойиш этишди. Пандемия ҳолатидан хулоса чиқарадиган бўлсам, афсуски, бу уларнинг охирги моддий йўқотишлари эмас.\n- Клуб фаолиятини қандай баҳолайсиз?\n- Ўйлашимча, амалдаги бюджетни сақлаб қолиш учун клуб керакли чораларни кўрмоқда. Мутасаддилар янги харидларни амалга оширмасликларини айтишганди. Бу ўта ажабланарли баёнот бўлсада, улар сўзларининг устидан чиқдилар - ҳеч кимни харид қилишмади. Умуман, клуб бу йил аввалги йилдагидек ажойиб ишларни амалга оширмоқда. Бироқ олдинда қўллаб-қувватлашга муҳтож бир қатор юмушлар кутмоқда. Сармоя сарфлаш (стадиондаги қурилиш ишларидан ташқари) ва харажатларни тўхтатиш эвазига молиявий балансни тиклашга эришдик. Энди бу тежамкорлик самарасини бўлар-бўлмасга сарфлашга ҳаққимиз йўқ. Бозор қисқараётган бўлса, биз ҳам белни маҳкамроқ боғлаймиз.\n- Айтинг-чи, ҳозир молиявий барқарор клубга эгамизми?\n- Ҳа, шак-шубҳасиз. Бунга ишонч ҳосил қилиш учун аввалги йил ҳисоботлари ва ҳозирги молиявий имкониятимиз билан қарздорлик миқдорига назар ташлаш кифоя. Клуб даромади кафолатланган лойиҳаларга сармоя киритиш услубига ўтмоқда. Уй билан айнан шу услубда шуғулланиш лозим... бундай дейишимнинг сабаби - жуда кўп уйларда ипотека кредити учун етарли бўлган маблағни ишлаб топа олишмаяпти. Клуб мавжуд воситаларни доимий даромад кафолатланган тақдирда сарфлаш жараёнига ўтмоқда. Менимча, «Реал»нинг молиявий ҳолати талаб даражасида. Алоҳида эътиборга молик ягона жиҳат шуки, таркибни янгилаш масаласига эҳтиёткорлик ва пухта ҳисоб-китоб асосида ёндашмоқ керак: одатда таркибнинг янгиланиши босқичма-босқич амалга оширилади. Аммо бу жараён 2-3 йил ичида ниҳоясига етиши тажрибадан маълум. Бизда эса стадионни таъмирлаш ишлари кетмоқда. Мана шу ҳолат вазиятни бироз мураккаблаштиради. Бироқ мен малакали мутахассислардан иборат бошқарув гуруҳи тўғри ечимни топишига ишонаман.\n- Сўзларингиздан хулоса чиқарадиган бўлсак, Ла Лига ўз вазифасини талаб даражасида уддалаяпти...\n- Молиявий назорат ва клублар барқарорлиги нуқтаи назаридан олганда, ҳа: катта-кичик барча жамоалар устидан доимий назорат ўрнатилган. Шунга қарамасдан, юксак савиядаги футболчиларнинг чемпионатимиздан кетиши жамоалардаги рақобатбардошликнинг нисбатан пасайиши, ТВ ҳуқуқлари баҳосининг тушиб кетишига сабаб бўлиши мумкин, деган тахминга олиб келади. Яқин ўтмишда Ла Лигада Месси, Неймар, Роналду ва Бэйл каби юлдузлар тўп суришгани боис, мусобақа турли мамлакатлардаги мухлисларни ўзига жалб этарди. Ҳозир шу футболчиларнинг қайсиси бор? Фақат Месси, унинг ҳам узоқ вақт ўйнашига кафолат йўқ. Ла Лига саҳнага барқарор клублар, лекин камсонли ноёб иқтидорлар билан чиқмоқда... Ўйлайманки, бу масалада футбол соҳасига алоқадор барча шахслар, жумладан, ҳукуматимиз раҳбарлари жиддий бош қотиришларига тўғри келади. Чунки Испания солиқ тизимидаги тартибсизликлар хорижий футболчиларнинг Ла Лигага қизиқишларини пасайтириб юборади, бу борада қўшни мамлакатлар билан рақобатлаша олмаймиз. Бундан ташқари, бизда қўшниларимиздаги каби мигрантлар учун қулай шароитлар яратилмаган. Қисқаси, солиқ миқдори Италиядагидек 25 эмас, 45 фоиз эканлиги давлат ғазнасига қанча фойда ва қанча зарар келтиришини ўйлаб кўришимиз керак. Ноёб иқтидорлар хорижга кетиб қолмоқда, бозор қисқармоқда. Қолаверса, спорт сайёҳлигига ҳам жиддий путур етмоқда. Ла Лига раҳбарияти бу масалада ҳукумат вакиллари билан кенгашиб, тўла-тўкис жавоб олди: яқин келажакда солиқ тизимида ўзгаришлар бўлмайди.\n- Пандемия клубларнинг футболчиларга бераётган ҳайратланарли маошларига чек қўяди, деб ўйлайсизми?\n- Инқироз клублар даромади турли манбалардан келиши ва ўйинчиларга юқори иш ҳақини кафолатлаш мумкин эмаслигини исботлади. Биз олинаётган даромаддан кўпроқ ҳақ бера олмаймиз. Футбол осмонида шерикларидан ёрқинроқ нур сочадиган ва кўпроқ маош оладиган юлдузлар доимо бўлган ва бўлади... аммо индустрия бозорни «пуфламаслиги» керак. Ўйлайманки, келажакда ўз ишини яхши биладиган спорт директорлари ва скаутлар катта саҳнага чиқишади.\n- Даҳшатли футбол «пуфаги» пандемия туфайли «ёрилдими»?\n- Ўйлашимча, инқирознинг таъсири сезиларли эмас. Чунки футбол индустрияси мустаҳкам эканлиги исботланган: пандемия даврида телетрансляциялар ҳуқуқи сақланиб қолганди. 3 ой давомида стадионларга бора олмай, уйда ўтирдик... кейин футболни телеэкранлар орқали томоша қилиш қизиқарли эканлиги ойдинлашди. Испанияда пулли каналлар қиммат эмас, учрашувлар аудиторияси кенгайиб кетди. Шу ўринда чемпионат тикланиши учун Хавьер Тебас елиб-югургани ва бор имкониятларини ишга солгани диққатга молик. Бунинг учун ундан миннатдормиз.\n- «Барса»га жамоадан кетишини маълум қилиш орқали «инқироз»ни юзага келтирган Месси ҳақида қандай фикрдасиз? Можаро қай тарзда ҳал этилди?\n- Жавобни саволингизнинг 2-қисмидан бошлайман: можаро Ла Лига учун ижобий якунланди. Жараён қандай кечди? Ҳар икки томондан жуда ёмон. Бошдаёқ футболчининг ёрдамчилари масалани нотўғри талқин этишди. Клуб бир амаллаб вазиятни юмшатди... қани кўрайлик-чи, январда томонлар қандай тўхтамга келишаркин. Шахсан мен Мессининг қолиши тарафдориман.\n- Бу ҳолат клуб нуфузига таъсир этади, деб ўйлайсизми?\n- Билмайман. Боиси, «Барса»нинг имиджи ҳар қандай футболчиникидан юқори. Менимча, клуб ва футболчи ўртасидаги келишмовчилик туфайли имиджга путур етиши мумкин. Бу борада «Реал» ақлли иш тутди: Роналду кетиш истагини билдирди, клуби билан келишувга эришди. «Реал» унинг баҳосини белгилади ва масала осонликча ҳал бўлди. Ўйинчини мажбуран ушлаб туришдан анча яхши вариант...\n- Ёш иқтидорларни таркибга жалб этиш борасида «Реал» стратегиясини қандай баҳолайсиз?\n- Ўйлайманки, Флорентино Перес фаолиятининг ҳар бир босқичига доимо ўзига яраша бизнес-режа билан ёндашади. Ҳозир юксак савиядаги иқтидор соҳиблари йўқлиги сабабли, уларни излаб топиш, тортиб олиш ва талаб даражасида тарбиялаш талаб этилади. Кейин улар ёрқин ўйин кўрсатишлари ёки кўрсата олмасликлари мумкин. Бироқ сир эмаски, бозорда 30 млн.га баҳоланган футболчи шунга яраша тўп суришига ҳеч ким кафолат беролмайди. Шуни унутмайликки, «Реал» анчадан бери ёшларга ишонч билдирмоқда. Таваккал масаласига келсак, бир юлдузни 200 млн.га харид қилиб чув тушгандан, 8-10 нафар ёш иқтидорни тарбиялаш афзалроқ. Шу қоидага амал қилаётган «Реал» ўз тарихидаги 2-муваффақиятли босқични босиб ўтмоқда.\n- «Реал»нинг ҳозирги таркиби 3та турнирда қатнашиш учун яроқли, деб ўйлайсизми?\n- Ўйин сифати ва техник салоҳият жиҳатидан олганда, ҳа. Аммо ҳозир Европадаги айрим бадавлат клублар ўта кучли таркиб шакллантиришган. Кўпинча бу уринишлар ҳам наф бермайди. Аммо дурустроқ эътибор қаратилса, уларнинг ўйинчилари ҳам бизникидек навқирон ёшлардан иборат. Рақобат - тараққиёт гарови, у жуда муҳим ва керакли жиҳат. Биз мунтазам равишда ЕЧЛда зафар қуча олмаймиз. Шу сабабли тўхтамай ривожланаётган таркибни шакллантиришимиз шарт.


Гўдакларни қақшатган зўравонлар қилмишига яраша жазо олди - Darakchi\nЖИНОЯТ 05.04.2016, 13:04\nТеглар: Жазо, Зўравон\nОдамзоднинг энг гўзал фазилати бу унинг ахлоқидир. Ахлоқ – инсоннинг бошқалар учун намуна бўла оладиган ижобий хатти-ҳаракатлари, кундалик ҳаётида амал қилиши шарт бўлган тартиб-қоидаларнинг яхлит йиғиндиси. Бунинг акси эса ахлоқсизлик саналади. Жиноят ва жиноятчиликнинг замирида ҳам инсоннинг ахлоқсизлиги ётади. Орамизда баъзи одамлар борки, ундай кимсаларнинг қилган ахлоқсизлигидан ҳатто ҳайвонлар ҳам жирканиши тайин. Шубҳа қиляпсизми?.. Унда “қаҳрамонимиз” Ҳамид Алимов(исм-фамилиялар ўзгартирилган) қилмишлари билан танишинг, бунга ўзингиз гувоҳ бўласиз.\nАйни ўқиб, эрганги куни учун замин яратадиган ёшда бўлган Ҳамиднинг хаёлини кўпроқ бузуқлиқ эгаллаб олган экан. 2012 йилнинг февраль ойи бошларида бирор фойдали иш билан машғул бўлиш ўрнига уйда узала тушиб ётган Ҳ.Алимов миясида ахлоқсизлик “уммонида чўмилиш” фикри пайдо бўлди. Бу ният ақли расо одам учун қанчалар жирканчли бўлса, у учун ўша тобда “оригинал” ғоядек туюлган бўлса ажаб эмас. Шоша-пиша ташқарига отланган Ҳамид кўчада ўйнаб юрган вояга етмаган, ҳали 14 ёшга тўлмаган қўшниси Комилни учратиб қолиб, уни “нишон”га олди. Аста болакайнинг олдига бориб: “Юр, бизникида бирга ўйнаймиз”, дейди ғараз мақсади сари дадил илдамлаб. Қўшни бола унинг асл ниятидан бехабар ҳеч иккиланмасдан розилик билдиради. Иккаласи Ҳамиднинг хонадонига киришади. Уйга киришлари билан Ҳамид худди ўлжасини кутиб ётган ҳайвондай Комилга ташланади. Воқеалар ривожи бундай тус олишини кутмаган бола йиғлаб қаршилик кўрсатди. Аммо...\nҒайритабиий услубда жинсий эҳтиёжини қондирган Ҳамид қилмишини яшириш мақсадида Комилни: “Агарда ҳозирги ишлар ҳақида чурқ этсанг, сени ўша заҳоти ўлдираман”, дея ўдағайлади. Унинг таҳдидидан қўрққан болакай бўлиб ўтган воқеа ҳақида ҳеч кимга оғиз очмади. Бу эса Ҳ.Алимовга дадиллик бағишлади чоғи орадан яна бир неча кун ўтиб яна Комилни янги кино қўйиб бериш баҳонаси билан авраб, уйига олиб кирди...\nТобора ахлоқсизлик ботқоғига ботиб бораётган Ҳамид бошқаларни ҳам ўзи билан тортишни режалаштирди. Буни қарангки, танишлари Шокир ҳамда Сарвар ҳам уни инсофга чақириш ўрнига Ҳ.Алимовни қўллаб-қувватлашди. Учовлон биргалашиб, режа тузишади. Вазифалар тақсимотига кўра, болакайларни уйга олиб келиш Ҳамиднинг зиммасига тушади. У кўчага чиқиб, Комил ва Собирни алдагани бола яхши қабилида: “Юринглар, уйимизда футбол ўйнаймиз”, дея аврайди. Болакайлар ахлоқсизлик масканига айланиб қолган хонадонга киришлари билан уч йигитнинг қуршовида қолишади...\n“Ташриф қоғози” ва...\nҲуқуқни муҳофаза қилувчи орган ходимларидан “ташриф қоғози” олган Ҳ.Алимовнинг юрагига ғулғула оралади. Қилмишим ҳеч қачон ошкор бўлмайди, деган хаёлдан сармаст бўлиб хато қилганини англаб етди. Қандай қилиб жазодан қутулиш борасида бош қотираркан, Қозоғистон Республикасидаги таниши ёдига тушди ва унга қўнғироқ қилди.\nЎзга юртда бир муддат яшаб, Ўзбекистонга қайтаётганида қонун посбонлари томонидан қўлга олинди. Энди у қонун олдида қилган жиноятлари учун жавоб беришга мажбур. “Қилмиш - қидирмиш” дея шуни айтишса керакда.\nТошкент шаҳар Ички ишлар Бош бошқармаси Тошкент шаҳри хўжалик субъктлари ва жамоат ташкилотлари фойдасига ундириладиган ишлар бўйича қидирувда бўлган шахслар рўйхатини эълон қилди. Давлат фойдасига...


Duo qiling... ( 256212 marta o'qilgan) Chop etish\n1 2 3 4 5 6 7 8 9 10 11 ... 57 B\nikbaljohn 10 Avgust 2007, 11:42:48\nMuslimа 10 Avgust 2007, 11:46:58\nIroda 11 Avgust 2007, 18:27:25\np2p 20 Avgust 2007, 18:59:35\nMunira xonim 06 Sentyabr 2007, 18:39:48\nAbdulAziz 07 Sentyabr 2007, 09:58:19\nMuslimа 07 Sentyabr 2007, 10:52:21\nMuhammad Amin 09 Sentyabr 2007, 10:55:14\nДуо ибодат турларидан бири бслиб, инсон билан Аллоҳнинг орасини боғлайди. Дуо инсонда қсшиб сратилган нарса бслиб, қийинчилик вақтида сз-сзидан, биров сргатмаса ҳам инсон Аллоҳга илтижо қилиб келади. Инсон ҳаётдаги ҳодисалар қаршисида ожиз қолганда сзига дуодан бошқа суснчиқ топа олмайди. Шунинг учун ҳам Аллоҳ таоло мусулмонларни дуо қилишга буюрган. «А оббингиз: «Менга дуо қилинг, сизга ижобат қилурман. Албатта, Менинг ибодатимдан кибр қилганлар жаҳаннамга хору зор ҳолларида кирурлар», деди» («Ғофир» сураси, 60-ост).\nМана шу остда Аллоҳ дуони ибодат, деб атаган. Кимки ундан кибр билан юз сгирса, Аллоҳнинг ғазабига учрашини сслатиб стган. Дуо кспгина касалликларнинг давосидур. Инсон табиати шундайки, сзининг қалбидаги дарду ҳасратини снг сқин дсстига тскиб солиб, сзининг қайғу-аламини енгиллатгиси келади.\nА уҳий касаллик табибларининг таъкидлашича, кспгина асабий, руҳий аламларнинг тузалиши, шу аламларнинг сабабини бир сқин ёр-дсстга ошкор қилиш билан бслар скан. Бу нарсани бировга айтмай, сшириб юрилса, дард зиёда бслар скан. Агар инсон сз қайғусини парвардигорига айтса-чи, ундан ёрдам ссраса-чи? Албатта, бу вақтда унинг қалби осойишталик билан тслади, қайғу-аламлари кстарилади. Чунки иймони унга Аллоҳ сен билан бирга, ундан бир нарсани ссрасанг, албатта, ссраганингни беради, деб турибди. Қуръон бу ҳақда «Бақара» сурасининг 186-остида шундай дейди: «Агар бандаларим сендан Мени ссрасалар, Мен, албатта, сқинман. Дуо қилгувчи дуо қилганда ижобат қиламан. Бас, Менга ҳам ижобат қилсинлар ва иймон келтирсинлар. Шосдки тсғри йслни топсалар».\nИслом талаб қилаётган дуо ҳаммавақт: хурсандчилик вақтида ҳам, хафачилик вақтида ҳам керак. Чунки инсон доимо сз парвардигорини сслаб, ибодатини қилиб бориши керак. Инсон сз-сзидан қийинчилик вақтларида Аллоҳга илтижо қилади, лекин Аллоҳ унинг мушкулини осонлаштириши билан Аллоҳни ссдан чиқариб, сз қуввати билан ғурурланади. Бу сса сз навбатида Аллоҳнинг буйруқларидан бсйин товлаш ва фасод ишларни қилишга олиб келади. Бу ҳақда Қуръон шундай дейди: «Қачонки инсонга зарар етса, Бизга ёнбошлаган, стирган ёки турган ҳолида дуо қиладир. Ундан зарарини кетказсак, худди сзига етган зарар ҳақида Бизга дуо қилмагандек кетаверади» («Юнус» сураси, 12-ост).\nШунинг учун ҳам инсон Аллоҳ уни халокатдан қутқариб қолганидан сснг, унга осий бслмасдан, балки сша нарсани Аллоҳнинг тоат-ибодати учун доим сслатма бслиб турадган қилиб олиши керак. Дуо Исломда руҳий улуғворликннг асосий рамз ҳамдир. Бу улуғворлик мусулмон кишининг жасади учун керакли баъзи бир дунёвий нарсалардан сзини юқори тутадиган ва камолот чсққиларига чиқадиган қилиб қссди. Бунинг устига аввал айтиб стилганидек, мусулмон киши дуо орқали Аллоҳдан фазл (устунлик), ишларининг осон, мушкулининг енгил бслишини ва бошқа нарсаларни ссрайди. Қуръони Каримда дуо шаклида жуда ҳам ксп остлар бор. Бу остларни ёдлаб олиб дуо қилиб юрилса, Қуръонга мувофиқ дуо қилинган бслади. Дуо фазилатли иш сканлиги тсғрисида жуда ҳам ксп далиллар келган. Шулардан бир ҳикосни сслатиб стиш кифос бслса керак:\n«Алае Ландберг» исмли самолёт командири билан 9 киши океанга ҳалокат туфайли тушиб кетишганда, ҳамма уларни ҳалок бслди, деб сйлаган. Бу ҳақда командир қуйидагича ҳикос қилади: «Бир амаллаб иккита қутқарув резина балонига жойлашиб олдик. Бизда бир қултум сув ҳам, бир тишлам нон ҳам йсқ сди. Ҳаммамиз даҳшатда сдик. Фақат орқа пулемётчимиз Алғберт Гранандез даҳшатга тушмади, балки ихлос билан ёлбориб, дуо қила бошлади. Бизни тинчлантириб: - «Мен биламан, Аллоҳ менинг дуоимни қабул қилди, бизга тезда ёрдам беради», - деди. Аёвсиз қуёш иссиғида қолдик. Шундай бслса-да, ичимизда Аллоҳга ёлбориб дуо қилар сдик. Шу ҳолда 3 кун стиб, оқшом пайти кичкина оролчага ксзимиз тушди. Шу пайт ҳеч кутилмаган воқеа содир бслди - бизга қараб учта қайиқ сузиб кела бошлади. Ичида сланғоч кишилар бор сди. Кейин билсак, бизнинг халоскоримиз австралислик туб аҳолилардан бслиб, қора танли слонғоч кишилар скан. Улар сз юртларидан юзлаб мил масофани стиб, шу ерга келибдилар. Ўзларининг айтишларича, улар кеча слжаларини олиб, юртларига қайтишмоқчи скан, лекин қандайдир сирли туртки уларни сз қайиқларини мана шу ҳамманинг ссидан чиқиб кетган, ҳеч кимга фойдасиз тарафга буришни раво ксрибди». (Бу воқеа 1944 йил октсбр ойида содир бслган).\nШу воқеадан ҳам дуонинг фойдаси қанчалик сканини билиб олса бслади.\nMuhammad Amin 09 Sentyabr 2007, 10:56:16\nБарча ҳамд Аллоҳ учундир! Биз У зотга ҳамдлар айтамиз, Ундан мадад тилаймиз, истиғфорлар ссраймиз! Аафсларимизнинг ва амалларимизнинг ёмонлигидан паноҳ беришини стинамиз. Зеро, Аллоҳ ҳидостга бошлаган инсонни ҳеч ким йслдан адаштира олмас ва У адаштирган кимсани снди ҳеч ким ҳидостга етақлай олмайди. Аллоҳдан сзга (ҳақ) илоҳ йсқлигига гувоҳлик бераман. У ёлғиз ва шериксиз зотдир. Яна гувохлик бераманки, Муҳаммад алайҳис салом Унинг қули ва расулидир. У зотга, аҳли оилаларига, асҳобларига ва уларга гсзал амаллар билан қиёматга қадар сргашган барча мсминларга Аллоҳнинг кспдан-ксп салоти-саломи бслсин.\nАммо баъд: Мен бу мухтасар китобчани сзимнинг «Зикр, дуо ва китоб ҳамда суннатдан дам солиб — сқиб даволаш (Қуръон ва Ҳадисдаги зикр-дуолар ва дам солиб-сқиб даволаш)» номли китобимдан қисқартириб олдим. Енгил бслиши учун ундан фақат «Зикрлар» бобини мухтасар стдим.\nКитобчада зикр матни билан чегараландим. Аслда келган бир ёки икки манбани айтиш билан кифосландим. Саҳобийни билмоқчи ёки қсшимча маълумот олмоқчи бслганлар аслга мурожаат қилсинлар. Мен Аллоҳ таолодан гсзал исмлари ва олий сифатлари билан ссрайманки, бу амалимни холис Унинг юзи учун бслишини насиб стсин Ҳаётимда ҳам, вафот стганимдан сснг ҳам бу мен учун фойдалар берсин. Уни сқиган, чоп стган ёки нашр стилишига сабаб бслган кишилар учун ҳам хайрли-фойдали қилсин! Албатта Аллоҳ субханаҳу ва таоло ҳар нарсага қодир Зотдир. Аабиййимиз Муҳаммад саллаллоҳу алайҳи ва салламга, оилаларига асҳобларига ва то қиёматга қадар уларга чиройли амаллар билан сргашганларга Аллоҳнинг раҳмати ҳамда саломи бслсин.\nMunira xonim 14 Sentyabr 2007, 16:44:33\n1 2 3 4 5 6 7 8 9 10 11 ... 57 T


Муддатли ҳарбий хизматга – танлов бўйича | NORMA.UZ\nМуддатли ҳарбий хизматга – танлов бўйича\nМудофаа вазирлиги ҳамда Вазирлар Маҳкамаси ҳузуридаги Давлат тест марказининг қўшма қарори (Адлия вазирлиги томонидан 2016 йил 20 июлда 2813-сон билан рўйхатдан ўтказилган) билан Муддатли ҳарбий хизматга чақирилаётган чақирилувчилар танловини ўтказиш тартиби тўғрисидаги низом тасдиқланди.\nТанловга чақирилиш муддатини кечиктириш ва чақирилишдан озод этиш ҳуқуқига эга бўлмаган, соғлиғининг ҳолатига кўра ҳарбий хизматни ўташга яроқли деб топилган чақирилувчилар жалб қилинади.\nЧақирилувчилар ҳар йилги танловда фақат бир марта иштирок этиши мумкин.\nЧақирилувчиларнинг умумжисмоний тайёргарлигини аниқлаш бўйича синовлар 25 сентябрдан келгуси йилнинг 15 январигача мудофаа органлари томонидан, уларнинг билим даражасини аниқлаш бўйича тест синовлари эса 10 октябрдан келгуси йилнинг 15 январигача Давлат тест маркази томонидан ўтказилади.\nЧақирилувчиларнинг умумжисмоний тайёргарлик даражаси 15 балли шкала бўйича баҳоланади.\nЧақирилувчилар қуйидаги кетма-кетликда умумжисмоний нормативларни бажаради:\n1) турникда тортилиш (11 марта ва ундан кўп – «аъло», 9-10 марта – «яхши», 6-8 марта – «қониқарли», 0-5 марта – «қониқарсиз»);\n2) 100 метрга югуриш (14,2 сония ичида – «аъло», 14,3-14,6 сония ичида – «яхши», 14,7-15,8 сония ичида – «қониқарли», 15,9 сония ва ундан кўп вақтда – «қониқарсиз»);\n3) 3 000 метрга югуриш (12,45 дақиқа ичида – «аъло», 12,46-13,0 дақиқа ичида – «яхши», 13,1-13,35 дақиқа ичида – «қониқарли», 13,36 дақиқа ва ундан кўп вақтда – «қониқарсиз»).\nБарча турдаги умумжисмоний нормативлар бир кунда бажарилади. Нормативлар оралиғида дам олиш учун камида 10 дақиқа вақт берилади.\nУмумжисмоний тайёргарлик синовларида биринчи марта қониқарсиз баҳоланган чақирилувчиларга навбатдаги умумжисмоний тайёргарлик синовларида тегишли нормативни қайта топширишга рухсат берилади.\nУзрли сабабларга кўра (чақирилувчининг касаллиги, яқин қариндошининг вафот этганлиги ёки оғир касаллиги, табиий офатлар ёки шу каби ҳолатлар) қатнашмаган чақирилувчилар учун қўшимча умумжисмоний тайёргарлик синовлари танлов учун захира кунларида (16-21 январь) ўтказилади.\nУмумжисмоний нормативларнинг бирортасидан «қониқарсиз» баҳо олган чақирилувчи тест синовларига киритилмайди.\nУмумжисмоний тайёргарлик синови натижаларидан норози бўлган чақирилувчи улар эълон қилингандан кейин 3 иш куни ичида мудофаа ишлари бошқармаси бошлиғи номига ёзма равишда шикоят бериш ҳуқуқига эга.\nМудофаа ишлари бошқармалари умумжисмоний тайёргарлик синовлари натижаларидан норози бўлган чақирилувчилар рўйхатини шакллантириб, уларни навбатдаги умумжисмоний тайёргарлик синовларида синовдан ўтказади ва натижалари бўйича чақирилувчиларга ёзма равишда асослантирилган жавоб беради.\nТест ўтказиладиган куни чақирилувчилар тест ўтказиладиган бинога паспорт ва чақирилувчи рухсатномаси билан киритилади.\nЧақирилувчилар тест бошланишидан олдин 30 дақиқа мобайнида жавоблар варақасини тўлдириш тартиби билан таништирилади. Ушбу вақт тест ўтказиш учун белгиланган вақт меъёрига кирмайди.\nТестга узрсиз сабабларга кўра келмаган чақирилувчилар учун қўшимча тест синови ўтказилмайди. Узрли сабабларга кўра қатнашмаган чақирилувчилар учун қўшимча тест синовлари захира кунларида (16-21 январь) ўтказилади.\nТест қуйидаги фанлардан ўтказилади:\nматематикадан 25 та савол;\nона тилидан 25 та савол;\nЎзбекистон тарихидан 10 та савол.\nБарча фанлар бўйича максимал – 60 балл йиғиш мумкин.\nТест саволларини ечиш учун 1 соат 50 дақиқа вақт ажратилади, жавоблар варақасини тўлдириш учун қўшимча 20 дақиқа вақт берилади.\nТест материаллари Давлат тест марказига олиб келинганидан кейин 7 иш кунида текширилади.\nМудофаа органлари тест натижаларини олгандан сўнг 2 иш кунида эълонлар тахтасига жойлаштиради.\nТест натижаларидан норози бўлган чақирилувчилар улар эълон қилингандан кейин 3 иш кун давомида мудофаа ишлари бошқармасига апелляция шикояти бериш ҳуқуқига эга.\nАпелляция шикояти 2 иш куни давомида кўриб чиқилади.\nЧақирилувчи апелляция комиссиясининг қарори устидан судга шикоят қилиши мумкин.\nҚарор Ўзбекистон Республикаси қонун ҳужжатлари тўпламининг 2016 йил 25 июлдаги 29-сонида расмий эълон қилинган кундан эътиборан кучга киради.


Тўқаев Қозоғистон Россиядан воз кечмаслигини айтди | Qalampir.uz\nТўқаев Қозоғистон Россиядан воз кечмаслигини айтди\nОлам\t15 Июнь 20:27 5356\nРоссия ва Қозоғистон ўртасидаги муносабатларда дўстлик ва иттифоқчилик сақланиб қолган, республика расмийлари дўстона муносабатлар мустаҳкамланиши учун барча имкониятларни ишга солади. Бу ҳақда Қозоғистон Президенти Қосим-Жомарт Тўқаев бугун, 15 июнь куни “Россия 24” телеканалига берган интервьюсида айтиб ўтди.\n“Мамлакатларимиз ўртасидаги дўстлик ва иттифоқчилик узвийлиги тўлиқ сақланиб қолган. Нима бўлганда ҳам, мен давлат раҳбари сифатида мамлакатларимиз ўртасида чинакам дўстона муносабатлар сақланиб қолиши учун барча имкониятларни ишга соламан”, дейди у.\nУ Қозоғистон ва Россия ўртасидаги дўстлик абадий бўлиши кераклигини ҳам қўшимча қилди.\nТўқаевнинг фикрича, Қозоғистон расмийлари Москвага нисбатан санкциялар босимига қарамай, Россия олдидаги иттифоқчилик мажбуриятларидан воз кечмаган.\n“Қозоғистон ҳеч қандай ҳолатда ўзининг иттифоқчилик мажбуриятларидан воз кечмайди, бу нотўғри ва охир-оқибат келажак нуқтаи назаридан асоссиз бўлар эди. Ишончим комилки, Россия ҳозирги қийинчиликларни енгиб ўтади, бу катта давлат, адолатли давлат. Россия, ўтган тажриба шуни кўрсатадики, у экстремал вазиятларда жуда яхши ишлайди”, дейди Тўқаев.\nБундан ташқари, Қозоғистон етакчиси мамлакат амалдаги санкциялар режимини бузмасдан Россия билан ҳамкорлик қилишини айтди.\n29 Июнь 00:26 68473\n28 Июнь 17:57 43754\n28 Июнь 18:21 39958\n28 Июнь 20:16 38384\n29 Июнь 08:19 38004


Имом – жамиятни энг олди одами эмасми? « Ўзбекистон Халқ Ҳаракати\nИмом – жамиятни энг олди одами эмасми?\n12 May 2019 - 0:46\nБугун Azon.uz сайтида Салим қорини оқлашга уринилган, “заказной”, икки пулга қиммат мақола эълон қилинди. Сайт “заказной” мақолаларга жой бераётгани жуда ҳуник кўринган бўлса, ўша мақолани Мубашшир Аҳмад эълон қилгани ундан ҳам ҳуник кўринди.\nБировни ҳақи, деганда фақат пулни тушунамизми? Ҳақ дегани фақатгина моддиятми? Бировни пулини ўғирлаган ўғри-ю, вақтини, китобини, ҳаётини ўғирлаган ўғри эмасми? Кимдир меҳнат қилади. Кечалари уҳламай китоб ёзади-да, бошқаси ундан кўчириб, ўзини номидан эълон қилади.\nЕтмаганига айбини тан олмай, безрайиб, ҳеч нима бўлмагандай ўзини тутади. Ўғри – ҳар қандай замон ва маконда ҳам ўғридир. Ўғри – пул ўғирлайдими, мол ўғирлайдими, вақт ўғирлайдими, китоб ўғирлайдими у – ўғридир. Бошқа оқлов ортиқча. Узр сўраш билан битадиган ишни чалкаштирган ўша Салим қорини ўзи бўлади.\n“Azon.uz”да эълон қилинган мақолада Салим қори пул учун ва шуҳратпарастлик учун у китобни ёзмаган экан. Пули шундоқ ҳам кўп экан.\nПули кўп эканлигини жуда яхши биламиз. Тошлоқда катта тўйхонаси бор. Унда “қизил тўйлар” бўлишини ва бемалол ичкиликбозлик бўлишини ҳам жуда яхши биламиз. Бир неча бизнеслари бор эканидан ҳам хабаримиз бор. Иқтидорга келган илк кунидан болаларни масжидга киргазмаслик ҳақида селекторда қилган нутқини ҳам жуда яхши биламиз. Ундан аввал вилоят бош Имом ҳатиби бўлган Убайдуллоҳ қори юқоридагиларни “болаларни масжидга киргизмасликда жонбозлик кўрсатинглар”, деган буйруғига парво қилмай, Имомларга “эътибор берманглар, ўзим ҳал қиламан”, дегани учун ишдан олинганини ҳам биламиз.\nТирикчилик учун ёзилмаган китоб масжидларда қандай мажбурлаб сотилганини ҳам кўрдик. Имомлар сотиб олгани одам топа олмай, ўз ҳамёнидан пул тўлаб, беш-олтитадан сотиб олганига ҳам гувоҳмиз.\nКитобни пул ва мансаб учун ёзмагам бўлса унда нима учун ёзган? Савоб умидида ёзган одам ўғирлик қилиб, бировни китобини ўзиники деб савоб қилмайди. Шариатда ўғирликдан топилган молдан қилинган эҳсон – икки ҳисса гуноҳга ёзилади. Ҳаром ишдан ҳалол учун (дэйлик) қилган назрларини шувашга нима ҳожат бор? Хато қилиндими? Қилинди. Бўлди, тамом! Ортиқча гапга ҳожат йўқ.\nЯна мақолада айтиладики “Прокурорларни, судяларни кетини кавламайди. Имомлар индамагани учун Имомларни чайнайди”, дейди муаллиф. Мантиғинга фил тепсин. Имом ким? Уни прокурор ёки отарчи билан тенг кўришни ўзи муаллифни калласида муаммо борлигини билдирмайдими? Одамлар прокурор ва судяларни аксари ҳаромҳўр эканлигини билади. Отарчини гапирганда биргина сўз билан “артисда”, дейди. Лекин ИМОМни сен прокурорга тенг қиласанми? Имом – жамиятни энг олди одами эмасми? Имомга қараб жамият шаклланмайдими? Унга меҳроб ва минбар прокурор ёки отарчидан эмас, Росулуллоҳ саллоллоҳу алайҳи ва салламдан қолмаганмиди? Уни меҳроб ва минбарга хиёнат қилишга ҳақи борми? Меҳробга хиёнат қилган Имом, жамоага Имомлик қилишга лойиқми? Ўз мантиғингни едиришга уринмай, мана бу саволларга жавоб бер.\nТарихдан биламизки, ҳақ устида турган Имомларни атеистлар ҳам ҳурмат қилган. Ҳақ устидаги олимларга динсизлар ҳам ҳурмат кўрсатган. Имомни ташқи кучлар эмас, ўз нафси бадном қилаётганини наҳотки кўрмаяпсиз?\nБеш, олти йил нарида Россия медиасида бир студентни ижтимоий тармоқда ёзган олти қатор гапи жуда машҳур бўлиб, “мем”ларга айланиб кетган эди. Студент шундай деган:\n“Институтимизга черковни энг катта руҳонийси келадиган бўлди. Барчамиз мажлислар залида йиғилдик. Руҳоний дунёга муҳаббат ва дунё залолати ҳақида роса маъруза қилди. Маърузадан барча таъсирланди. Кўзига ёш олганлар бўлди. Маърузадан сўнг Руҳонийни кузатгани кўчага чиқдим. Барчани дунёга берилиш, дунёга муҳаббат қўйишдан огоҳлантирган руҳоний “BMW Х6″ машинага ўтириб кетди”\nХалқ кўр эмас. Имом бой бўлсин. Имом миллиардер бўлсин. Салафлар айтганидай дунёни топсин, лекин дунё қалбига кирмасин. Халқ Малибу ҳайдаб келиб эҳсонга пул йўқ деган Имомни, эски каптивам бор деган Имомни, иномарка миниб олиб дунёга муҳаббат қўйишдан гапирган Имомларни гапини ҳам, ўзини ҳам бир тийинга олмайди. Чунки бу халқ етмиш минг динор бир кунда даромад қилиб, тонг ортира олмай, ўша пулни тарқатиб уйқуга ётиб, эртансига отига пичанни қарзга олаётган зотлар ҳаётини ўқиган. Халқ Имом ва пайғамбарлар меросхўри деганда ана шундай зотларни тушунади. Нафси ҳакалак ошган ва нафсига қуллигини шариат ортига беркитадиган Имомларни аниқлашга ақли етадиган бўлиб қолган.\nИмомларни обрўсини тўкаётган жамоа, Имомларни ҳақиқийсини эътироф этишни ҳам билади. Имом ўтирган жойига муносиб бўлса, ҳақни гапирса ва ҳақ учун қоим турса, шу халқ, шу жамоа Имом учун туриб беради. Буни мисолини яқин ўтмишда кўрдик. Кўзимизни шамғалат қилиб, алдашга уриниш ва йўқ обрўсини тиклашга уриниш шарт эмас. Ботилга шариат тўнини кийдирган билан, икки оёғи орасидан аврати чиқиб қолиб шарманда қилаверади.


Пурвиқор тоғларимиз, бепоён қир-адирларимиз бағридан қайнаб чиқаётган зилол чашмалар аждодларимизнинг софлиги ҳақидаги қўшиқлармикан? Нима бўлганда ҳам биз — мана шу булоқларимиз каби тиниқ тилакли, хуш ниятли халқмиз. Халқимиз қалбидан, Ўзбекистон осмонидан бутун дунёга фақат эзгулик, оқ-оппоқ истаклар, тинчлик таронаси таралади.\nМуҳтарам Президентимиз Наврўз табригида “Ўз осмонининг мусаффо бўлишини, тинчлик барқарор бўлган ҳаётни истайдиган халқимиз ўзгаларга ҳам айнан шундай тилакларни раво кўради”, деб таъкидлаган эди.\nҲазрат Амир Темур бобомиз бунёд этган боғлар ҳақидаги фахру ифтихор ҳамон тилимиздан тушмайди. Зотан, бунёдкорлик ҳам бизларга бобомерос фазилат. Шу боис она-табиатимизнинг беқиёс гўзаллигини, яшиллигини, ирмоқларимиз оҳанги, шалолаларимиз шифосини шаҳарларимиз бағрида ҳам кўришни истаймиз. Бу эзгу ният шахсан давлатимиз раҳбарининг ташаббуслари, саъй-ҳаракатлари туфайли амалга ошмоқда.\nШу маънода муҳташам пойтахтимиз Тошкент шаҳрида нур сочаётган, дур сочаётган, етти рангда товланаётган фаввораларни халқимиз эзгу ниятларининг оҳангига менгзаш мумкин. Бугун уларнинг ҳар бирида ўзига хос шукуҳ, ўзига хос тарона, ўзига хос гўзаллик ва ором бор.\nҚад ростлаётган улкан маданий-маъмурий иншоотлар, истироҳат боғлари, кўркам хиёбонлар халқимиз фароғатини, ёшларимиз жисмоний, маданий камолини ўйлаб бунёд этилаяпти. Улардан унумли фойдалана билиш ҳам ҳар биримиздан масъулият ва эътиборни талаб қилади. Бинобарин, жорий йилдан эътиборан 1 май санасида муаззам пойтахтимиз Тошкент шаҳрида “Фавворалар сайли” ташкил этилмоқда. Бу ўзига хос тинчлик сайли, шукрона сайли, гўзаллик сайли. Зотан, мавжуд гўзалликдан, эзгуликдан баҳра ола билиш киши қалбида хуш ниятлар, янги орзу-умидлар уйғотади.\nҲар қандай улуғлик, ҳар қандай гўзаллик, айниқса, ҳамюртларининг чеҳрасидаги мамнуният қалам аҳли учун илҳом манбаи. Шу ниятда бир шеър билан азиз ҳамшаҳарларимизни фавворалар сайлига чорлагимиз келди.\nҚорган каби ширмой ноннинг зуволасин,\nЧертган каби Тошкент чинни пиёласин,\nТинглаб кўринг фавворалар хуш ноласин,\nҚилса ҳамки теграсида овворалар,\nШошда сизни асир этгай фавворалар.\nЭл ишончин бу кўкларга парвозими,\nЭл қувончин сувлардаги рақс, нозими,\nЭнг яхши куй бу сувларнинг овозими?\nЕтти тепки атлас кийган дилсоралар,\nЕтти рангда товланади фавворалар.\nУлар сони қирқ еттига етган бу кун,\nЛек довруғи юзлаб элдан ўтган бу кун,\nЭл-элатлар бахт жомини тутган бу кун,\nДардларига дармон олур дилпоралар,\nКўҳна Шошда бордир шундай фавворалар.\nҲар фаввора ҳар оҳангда куйлагайдир,\nБири пастроқ, бири баланд бўйлагайдир,\nКўриб турган одам ногоҳ ўйлагайдир,\nБаланд тоғда шовулларми шалолалар,\nЙўқ-йўқ, дейсиз, бу «шаҳарлик» фавворалар.\nМустақиллик майдонининг жилолари,\nҲурриятнинг сувлардаги садолари,\nБордир юртга уларнинг ҳам вафолари,\nАзим Тошкент оқшомида шароралар,\nЙўлингизни куйлаб кутар фавворалар.\nМазкур рукндаги бошқа мақолалар: « «Ботаника боғи» чорлайди\tТинч ва фаровон ҳаёт неъмати »


ИнтерФУТБОЛ :: Янгиланиш жараёнида учинчи уриниш\nЯнгиланиш жараёнида учинчи уриниш\nСаратон сели ёзилган ушбу кунларда Суперлига биринчи давраси якунланди, Америка кубоги-2019 ярим финали иштирокчилари аниқланди, Африка Миллатлар кубоги авжига чиқди, ЎФА ва ПФЛнинг янги раҳбарияти астойдил ишга киришди. Хуллас, мулоҳазага арзирли воқеалар етарли. Лекин навбатдаги мақоламизни бошлашдан аввал ардоқли шоиримиз Абдулла Ориповнинг «Отелло» шеъридан бир парча кўчирма келтиришни лозим топдик:\nСендай нафратни хоҳлардим асти,\nРазиллар кўзига боқолсам хунхор.\nЧунки ҳалигача Отелло, рости,\nЯгони ўқитиб қўйгувчилар бор.\nШеърни унча хушламайдиган мухлислардан узр сўраймиз, албатта. Зеро, шу кўчирмасиз қуйида билдирадиган мулоҳазаларимиз тушунарсиз, ғариб бўлиб қоладигандек туюлаверди.\nБиласиз, марҳум Мираброр Усмоновнинг ЎФФ бошқарувидаги даврида келишилган ўйинлар масаласи бот-бот бош мавзуга айланаверди. Охир-оқибат «Пахтакор» - «Металлург» ўйинидаги ошкора келишув сабаб бекободликлар собиқ бош мураббийи Рустам Мирсодиқовга чора кўрилди. Эътибор беринг, учрашувнинг келишилгани расман тасдиқланди, аммо фақат бир киши жазоланди. Ҳолбуки, келишувда камида икки киши ёки томон иштирок этиши барчага аён ҳақиқат. ЎФФ эса бундан кўз юмди. Натижада чала ҳақиқат футболимиз жамоатчилигида норозилик уйғотди ва ҳақли савол туғилди - «Иккинчи тараф нима учун жазоланмади?» Саволга бирор мард жўяли жавоб қайтармади. Иккинчи томон, яъни «Пахтакор» раҳбарияти сукут сақлади. Оппоқ кўйлак, костюм-шим кийиб, алламбало папкаларни қўлтиқлаб юрувчи бизга замондош Яголар ҳаммасини босди-босди қилишди, чоғи. Халқнинг кўз ўнгида, унга тик боқиб, ҳақиқат юзига парда тортилди қўрқмасдан. Вақт ўтди, орада қорлар ёғиб, излар ҳам босилди, гўё...\nФутбол жамоатчилиги ҳам ўша воқеаларни унутди. Унутмаган бўлса ҳам, эсламаяпти, эслашни хоҳламаяпти. Замондош Яголар футбол аҳлидаги бу каби беқарор ва ўткинчи кайфиятни жуда яхши билишади ва йўлларида дадил давом этишади. Уларнинг Шекспир Ягосидан устунликлари шунда. Керак бўлса, Шекспирнинг Ягосига «дарс» беришади. Шу боисми, футболимиз муҳитида ҳақиқатлар тўлиқ очилмайди. Қачонки ҳар бир футбол кишисида ВИЖДОН уйғонмаса, яқин орада очилмайди ҳам. Кейинчалик ЎФА Вадим Абрамов ва Самвел Бабаянни футболдан четлатди, лекин ҳеч қанча фурсат ўтмай, уларни қайта оқлади. Қарабсизки, миш-мишлар болалади, футболга нисбатан ишонч йўқолди. Шундай бўлса-да, мухлислар вилоятларда футбол томошаси учун стадионларга боришмоқда. Барибир, уларда соддалик, самимият кучли. «Балки бу сафар ҳалол ўйин, кураш кўрармиз» - шу ишонч билан стадионлар сари талпинаверишади. Пойтахтлик футбол мухлислари эса алданишни исташмайди. Аксинча, футболимизни алдаётганлар устидан кулишади, ўзларича уларга нисбатан «бойкот» қилишади. «Пахтакор», «Локомотив», «Бунёдкор» мураббийлари ва футболчиларига қойил қолиш керак. Бир ҳовучгина мухлис бўлса, бас, майдонда тўп сураверишади, мағрурланиб ғалабаларни нишонлашаверишади.\nХалқаро пресс клубнинг олий таълим муассасаларига бағишланган сессиясида Шерзод Қудратхўжаев мутасаддилар олдига конкрет савол қўйди: «Адолатсизликлар, бюрократик қарашлар қачон тугайди? Қачон уйғонамиз?»\nАйнан шундай саволни биз мамлакатимиздаги футбол одамларига бермоқчимиз: пойтахт стадионлари қачон мухлисларга тўлади? Улар қачон ўйинлар ҳалоллигига ишонишади? Майдон ва унинг ташқарисидаги «ўйинлар» қачон барҳам топади? Мухлислар қачонгача ўзларини алдангандек ҳис қилишади?! Бўлди энди, пичоқ бориб суякка қадалди. Қачон барча мураббийлар, футболчилар ва ҳакамлар халққа мурожаат қилиб, «Ҳалол ўйнамасак, оёғимиз синсин, тилимиз кесилсин, ҳуштак чалолмай қолайлик!» - дейишади баралла. Стадионларга қайтишни мухлислардан қачон ўтиниб сўрашади? Тўғри, Суперлигада ҳам ҳалол ўйинлар бўляпти, чиройли голлар уриляпти, Шоҳрух Маҳмудҳожиев каби янги юлдузлар порлашяпти. Халқ барчасини кўриб турибди. Лекин ҳамма футболимиздаги адолатга тўла-тўкис ишонолмаяпти, иккиланяпти, барибир. Иккиланишга ҳақли, негаки, футболимиз буқаламунга ўхшаб, вазият таъсирида тусланмоқда.\nҚисқаси, ҳалоллик ва адолат бобида маром йўқ. Яна ўша чалаҳақиқатлар олови гуриллаб ёнолмай, тутаб ётибди. Мана, Равшан Эрматов футболимизда адолатни тиклаш ЎФАнинг иш услубидаги бош тамойил эканлигини расман тасдиқлади. Унутмайликки, Мираброр Усмонов ҳам, Умид Аҳмаджонов ҳам шундай тамойил байроғи остида иш бошлашган. Афсуски, чалаҳақиқатлар уларнинг йўлларини тўсди, ютуқларига соя солди. Равшан Эрматов - янгиланиш жараёнидаги учинчи уриниш тимсоли. Ҳаддан зиёд чўзилиб кетган янгиланиш жараёнини адолатли ва муваффақиятли якунлаш айнан унинг зиммасида. Эрматов футболимизни чинакам профессионал даражада кўришни истамоқда. Шундай бўлсин! Ахир бу - халқимиз орзуси! Фақат ушбу эзгу ниятга профессионал «шайтон»лар тўғаноқ бўлишмаса, бас! Балки шунда биз ҳам мураббийлар ва жамоаларнинг соф футбол билан боғлиқ хатти-ҳаракатлари ҳамда қарашлари хусусида мулоҳаза юритишга ўтармиз. Ҳозирча бу мавзулардан сўз очиш ўзимизни алдаш билан тенгдир...\nМуҳаммад ВАЛИ, “ИнтерФУТБОЛ” газетаси.


ЎзА - Ўзимизнинг фермер опамиз\nЎзимизнинг фермер опамиз\n17.03.2017 12:51 Чоп этиш версияси\nСирдарё вилоятидаги кўп тармоқли фермер хўжаликларида ўтган йили 1 минг 300 дан зиёд лойиҳа амалга оширилиб, 2 мингга яқин янги иш ўрни яратилди.\nПрезидентимиз раҳнамолигида кўп тармоқли фермер хўжаликларини ривожлантиришга қаратилаётган алоҳида эътибор қишлоққа саноатни олиб кириш, аҳоли турмуш фаровонлигини юксалтиришга хизмат қилмоқда. Янги тармоқларнинг ишга туширилиши хўжаликнинг ҳам, ишчиларнинг ҳам даромадини ошириш имконини бермоқда.\nОқолтин туманидаги “Оқолтин сардори” кўп тармоқли фермер хўжаликлари уюшмасининг умумий ер майдони 1000 гектар бўлиб, 6 фермер хўжалиги ва 2 масъулияти чекланган жамиятини ўзида бирлаштирган. Жамоа аъзолари ўтган йили давлатга 1 минг 380 тонна пахта, 1 минг 660 тоннадан зиёд ғалла, 1 минг 500 килограмм пилла сотиб, шартнома режасини ортиғи билан бажарди. Ғалладан бўшаган майдонларга иккиламчи экинлар экилиб, 80 тонна қовун, 25 тонна шоли, 6 тонна мош, 5 тонна кунгабоқар етиштирилди.\nУюшма аъзолари жорий йилда ҳам мўл ҳосил олиш мақсадида самарали меҳнат қилмоқда. Белгиланган меъёрдаги минерал ва маҳаллий ўғитлар солиниб, вақтида суғорилган 450 гектардаги ғалла майсалари баравж ўсмоқда. Яна 450 гектар майдоннинг шўри ювилиб, яхоб суви берилди. Чорва учун ажратилган 100 гектар майдондаги беда ривожи ҳам кўнгилдагидек.\n– Айни пайтда уюшмамизда 120 киши доимий иш билан таъминланган, зарурат туғилганда 90-100 нафаргача мавсумий ишчиларни ҳам жалб этамиз, – дейди “Оқолтин сардори” кўп тармоқли фермер хўжаликлари уюшмаси раҳбари Қурбонгул Мамадалиева. – Ўтган йили пахтадан 400 миллион, ғалладан 350 миллион, бошқа қишлоқ хўжалик маҳсулотларидан 110 миллион сўм соф даромад олдик. Фермерликнинг дастлабки йиллари трактор у ёқда турсин, болаларнинг велосипеди ҳам бўлмаган. Мамлакатимизда яратилган кенг шароит ва имкониятлар туфайли бугун мен ҳам мулкдорман, бундан фахрланаман. Ҳозир ҳамма нарсамиз бор, ҳеч кимдан кам жойимиз йўқ.\nДарҳақиқат, Мамадалиевлар хонадонида бугун мамлакатимизда ишлаб чиқарилган замонавий автомобиллар бор.\nУюшмага қарашли транспорт саройида иккита “Магниум-255”, учта “Класс-Арён”, биттадан “Класс-Ахос”, “Класс-130” қишлоқ хўжалик машиналари, иккита “Невхолонд” комбайни, тўртта "ТТЗ-8011” чопиқ, иккита “ТТЗ-8011” ташув трактори, бир неча кран, самосвал, "Исузи” автобуси, юк машинаси мавсумга шай қилиб қўйилган. Шунингдек, тиркама, сеялка, барона, чизел, культиватор ва бошқа жиҳозлар ҳам етарлича. Буларнинг барчаси юртимизда яратилган шароитлар ва фидокорона меҳнат самараси сифатида ҳар қандай кишининг ҳавасини келтиради.\nУюшма таркибидаги “Аланга кўмак нур файз” масъулияти чекланган жамияти қошидаги таксо-паркда “Нексия” русумли 16 автомашина йўловчилар узоғини яқин қилмоқда.\n– Аҳолига йўловчи транспорт хизмати кўрсатадиган таксо-паркдан ташқари, жамият қошида уй-жой қурилиши билан шуғулланадиган қурувчилар бригадаси ҳам мавжуд, – дейди “Аланга кўмак нур файз” МЧЖ раҳбари Дадахон Дадаев. – Жамоамизда 25 киши доимий иш ўрнига эга. Бундан ташқари, қурилиш ишларига 45-50 мавсумий ишчи жалб этилади.\nЖамоа қурувчилари ўтган 6 йил давомида ҳудудда намунавий лойиҳалар асосидаги 20 уй барпо этиб, фойдаланишга топширди. Ўтган йили Гулистон шаҳрида барча қулайликка эга замонавий типдаги 12 хонадонга мўлжалланган кўп қаватли турар жой биноси ҳам ушбу жамият қурувчилари томонидан бунёд этилди.\nУюшма таркибидаги чорвачиликка ихтисослашган фермер хўжалигига Қурбонгул опанинг ўртанча ўғли Сафарбек раҳбарлик қилади.\n– Ишни 20 бош қора мол, 20 бош қўй боқишдан бошлаганмиз, – дейди “Оқолтин томорқа сервис” масъулияти чекланган жамияти раҳбари Сафарбек Мамадалиев. – Айни пайтда хўжалигимизда 120 бош соғин сигир, 14 бош “Галинштинг” зотли ғунажин, 2 йилқи, 450 қўй-эчки парваришланмоқда. Буларнинг барчасига 12 чўпон ва подачи масъул. Ўтган йили 54 тонна сутни қайта ишлаб, 42 миллион сўм соф даромад қилдик. Ўтган йил охирида Италиядан 30 зотдор қуён келтирган эдик. Жонивор жуда тез кўпаяр экан. Уч ойда улар сони 400 га етди. Энди қуёнхонани кенгайтирмасак бўлмайди.\nҚурбонгул опа шу кунларда оила аъзолари билан бир қатор янги лойиҳалар устида ишламоқда. Тижорат банкидан кредит олиб, қуёнчиликни янада ривожлантириш, парҳез гўшти ва қимматбаҳо қуён териси етиштиришни кўпайтириш орқали янги ишлаб чиқаришни ташкил этишни режалаштирган. Опанинг айтишича, қайта ишланган маҳсулотни тўғридан-тўғри экспортга чиқариш олинаётган даромадни янада кўпайтиради. Айни пайтда 10 янги ишчи ўрни яратиш имконини беради. Мол, қўй гўшти ва терисини ҳам қайта ишлаб, колбаса ишлаб чиқариш, терини ошлаш цехи ташкил этиш, катта совутгич омборхона қуриш лойиҳалари ҳам режага киритилган.\n– Маҳалламиздаги кам таъминланган оилаларга моддий ёрдам кўрсатиш, кексаларни эъзозлашни Қурбонгул опадан ўрганиш керак, – дейди тумандаги “Аҳиллик” маҳалла фуқаролар йиғини раиси Ҳамдиёр Саидхонов. – Опа яшасин, маҳаллада етимларга тўй қилиб беради, уйлантиради, яна келинни ҳам, куёвни ҳам иш билан таъминлайди. Кексалар, ногирон ва кўмакка муҳтож фуқароларнинг уюшма ҳисобидан юртимиздаги санатория, дам олиш уйларида саломатлигини тиклашига ёрдам беради. Шу боис бўлса керак, бутун туман аҳли Қурбонгул Мамадалиевани “Ўзимизнинг фермер опамиз” дейди ғурур билан.


Бошловчи тадбиркорнинг Иш дафтари\nҲар бир инсон учун илк бизнес – имконсизлик чегераларини кесиб ўтиш дегани. Мана шунинг учун ҳам бу жараённи оқилона ва тўғри бошлаш ғоят муҳимдир. Чунки бу фаолиятнинг натижалари келгусида нафақат сизнинг фаровонлигингизга, балки фаолиятни танлашингизга бевосита таъсир этиши мумкин.\nҚанчалаб одамлар ўзининг ишлари ҳақида орзу қилади, ўйлайди, лекин ана шу ишларни нимадан бошлашни билмайди.\nБу йили биз айнан ўз орзуларини амалга оширишга биринчи қадамни ташлашга тайёр бўлганлар учун Иш дафтари (ИД) тайёрладик!\nБошловчи тадбиркорнинг Иш дафтари – бу нима?\nИД – бу ёзувлар учун блокнот. Унда сиз ҳар куни бажаришингиз зарур бўлган вазифа берилади ва унинг натижаси қайд этиб борилади. Бажарилган вазифалар якуни бўйича Сиз ўзингизнинг бизнесингизни бошлаб юборишга тайёрлик даражангизни баҳолашингиз мумкин.\nБиз блокнот учун А5 шаклини танладик, чунки у ўзингиз билан доимий олиб юриш учун қулай. Гоҳида кутилмаганда хаёлингизга жуда яхши ғоя ёки фикр келиб қолиши мумкин, худди шу дамда уни ёзиб қўядиган нарса топилмайди…\nБиз бошловчи тадбиркор зиммасига ахборотлар юклаш ва уларнинг ҳар бири ўз ритмида ҳаракат қилиши учун ИД да кичкинагина кундалик топшириқлар саҳифасини ташкил этдик. Аминмизки, бизнинг ИД дан фойдаланаверсангиз бир ҳафтадан сўнг сиз куч-қудратингиз ва ғояларингизни жиловлай олмай қоласиз!\nИД да қандай ахборотлар ўз аксини топади?\nБизнес учун ғояни қандай топиш керак;\nҒоя қандай танқидий таҳлил этилади ва баҳоланади;\nУстозни қандай топиш мумкин ва у қандай ёрдам бериши мумкин;\nҚандай жамоа йиғиш керак ва уларни қаерлардан топиш керак;\nКомпанияни қандай бошқариш керак;\nЛойиҳани молиялаш ҳажмини қандай ҳисоблаб чиқиш керак;\nИнвесторни қандай топиш керак.\nНега биз ИД ташкил этишга қарор қилдик?\nБизнинг асосий бизнесимиз – бухгалтерлик аутсорсинги. Биз бошқа компаниялар учун ҳисоб-китобларни олиб бориш хизматини тақдим этамиз. Булар, асосан бизнеснинг кичик ва ўрта секторидаги компаниялардир.\nБиз бошловчи тадбиркорлар билан жуда кўп иш олиб борамиз: уларга бизнесни ташкил этиш, ташкилий-ҳуқуқий шаклни танлаш ва солиқ тўлаш масалаларида маслаҳатлар берамиз. Ҳар доим иш пайтида бизнинг эътиборимизни кўплаб бошловчи тадбиркорлар ҳуқуқ, солиқ тўлаш ва ўз манфаатларини ҳимоя этиш соҳаларида етарли билимларга эга эмасликлари тортмоқда.\nМасалан, жарималарнинг катта қисми тадбиркорларнинг ҳисоботни ўз вақтида топширмаганликлари ёки солиқ тўламаганликлари туфайли пайдо бўлади. Яна жуда кўп ҳолларда тадбиркорлар керакли ахборотларни қаердан олишни билмайдилар.\nБизнинг жамоа “Yaran Consulting”нинг мақсадларидан бири-бизнесни ташкил этишда бошловчи тадбиркорларга ёрдам беришни танлади. Мана, бешинчи йил биз шу йўналишда фаол иш олиб бормоқдамиз:\nМастер класслар ўтказмоқдамиз;\nЖамоатчилик ташкилотлари фаолиятида эксперт сифатида қатнашмоқдамиз;\nИжтимоий жиҳатдан муҳим лойиҳаларда ментор сифатида иштирок этмоқдамиз.\nБу йил биз бошловчи тадбиркорлар учун Иш дафтари ташкил этдик.\nДафтардан фойдаланиш қоидалари:\nДафтар икки қисмга бўлинган. Биринчи қисмда вазифалар қайд этилади, иккинчи қисм – бўш варақлар, амалий вазифаларни бажариш учун ажратилган.\nТопшириқларни ҳар куни бажаринг. Агар қандайдир вазифа қийин бўлса ёки уни бажариш бир кундан ортиқ вақтни оладиган бўлса бир зум ҳам ташвишга тушиб ўтирманг. Фақат давом эттираверинг.\nИД ни қандай олиш мумкин?\nИД икки тилда: ўзбек ва рус тилларида мавжуд.\nШунга эътиборингизни қаратмоқчимизки, Иш дафтарини пул тўлаш билан харид қилишингиз мумкин. ИД ни қоғоз шаклида олишингиз учун бизнинг сайтга буюртма жўнатинг.\nАминмизки, сиз билан ўртоқлашаётган бизнинг тажрибаларимиз сизга ўз имкониятларингизни ҳушёр баҳолашга ва ўз кучингизга ишончингизни оширишга ёрдам беради, Иш дафтари эса ўз қудратингизни ишга солиш учун тенгсиз кўмакчингиз бўлади!\nСизга сабр ва ютуқларп тилаймиз!\nЭҳтиром билан, “Yaran Consulting” жамоаси.


АҚШ улушига жаҳон давлат қарзининг 29,05 фоизи тўғри келмоқда\n06:41 / 18.08.2015\nАҚШ улушига умумжаҳон давлат қарзининг 29,05 фоизи ёки 13,91 трлн доллар тўғри келмоқда. Бу ҳақда Халқаро валюта жамғармасининг охирги маълумотларига иқтибос келтирган ҳолда Visual Capitalist портали маълум қилмоқда.\nХВЖ томонидан дунё бўйича умумий қарз 59,7 трлн долларга баҳоланди. АҚШ давлат қарзи мамлакат ялпи ички маҳсулотидан 3,4 фоизга кўпроқни ташкил қилмоқда. Шу билан бирга АҚШнинг улушига жаҳон иқтисодиётининг 29,05 фоизи тўғри келади. 2-ўринни Япония эгалламоқда: мамлакатнинг давлат қарзи 19,99 фоиз ёки 11,93 трлн долларни ташқил қилмоқда, бунда Япония ҳиссасига жаҳон иқтисодиётининг 6,18 фоизи тўғри келади.\nХитой ҳиссасига жаҳон иқтисодиётининг 13,9 фоизи тўғри келади, мамлакатнинг давлат қарзи умумий жаҳон қарзидан 6,25 фоизни ёки 3,73 трлн долларни ташкил қилади.\nРоссия ҳиссасига умумий жаҳон қарзининг 0,49 фоизи ёки 292,5 млрд доллари тўғри келмоқда.\nАҚШ, Япония ва Европанинг умумий давлат қарзи жаҳон давлат қарзининг 75 фоизини ташкил қилмоқда.


Ловия экиш ва парваришлаш - Agronet.uz интернет портали\nМуаллиф Агроном 19.05.2020\nЛовия – дуккаклилар оиласига мансуб кўп йиллик дон экини. Илдизи ўқ илдиз, яхши ривожланади, тупроққа 1,5-2 м чуқурликкача кириб боради. Илдизида туганаклар ривожланади. Пояси ўтсимон шохланади, айрим турлари чирмашиб, 3-4 м. гача етади. Меваси дуккак, ранги оч пушти ёки тўқ жигарранг, қора. Дуккагида 6-12 та уруғ бўлади. Уруғи буйраксимон, ранги оқ, сариқ, пушти.\nЛовия иссиқсевар ўсимлик, уруғи 8-10°С да униб чиқади. Майсаси 0,5-1°С совуқда нобуд бўлади. Ловия намсевар, унумдор тупроқ шароитларига талабчан. Ўсув даври 75-120 кунни ташкил этади. Ёрмаси оқсилга бой, юқори калорияга эга. Дони таркибида 20-31% оқсил, 0,7-3,6% мой, 50% крахмал, 2,3-7,1% клетчатка мавжуд. Пояси чорва моллари учун яхши озуқа ҳисобланади. Ҳосилдорлиги 25-40 ц/га тенг бўлади.\nЭкиш учун маҳаллий навлар тавсия этилади.\nУруғлик экиш учун бир хил ўлчамли, тўла етилган, шикастланмаган уруғлар танланади.Ловия кузги дон экинларидан ва чопиқ қилинадиган экинлардан кейин экилади. Бир экилган жойга 2-3 йилдан кейин қайта экилади. Дала ўтмишдош экинларнинг қолдиқлари ва бегона ўтлардан тозаланиб, ер 25-27 см чуқурликда юмшатилади ва текисланади.\nЛовия зараркунандалари: ловия ва нўхат донхўрлари; касалликлардан энг кўп зарарлайдигани антракноз ва бактериоз.\nЛовия уруғи июнь–июль ойларида қатор ораси 60-70 см қилиб экилади. Экиш чуқурлиги 4-6 см ташкил қилади. 10 сотих майдонга 6-8 кг уруғ сарфланади. Ловия ягана қилинмайди. Суғориладиган шароитда шоналашгача 1-2 марта, шоналаш-гуллаш даврида 2 марта суғорилади.\nЎтмишдош экинга гўнг солинади. Талаб қилинса 10 сотих майдонга соф мода ҳисобида 3-5 кг азот, 2-3 кг фосфор, 3-3,5 кг калий сепилади. Фосфор ва калий ерни тайёрлаш вақтида солинади. Азотли ўғит амал даврида сепилади.\nДон олиш учун дуккакнинг 70-75 фоизи етилганда ҳосил йиғилади. Пояси чорва моллари учун озуқа бўлади.


Ўзбекистон, 27 ноябр 2017\nАтамбаев Мирзиëевни "Данакер"¸ Фаррух Зокировни "Дўстлик" ордени билан мукофотлади\nШавкат Мирзиëев президентликка келганидан сўнг Қирғизистон билан давлат раҳбарлари даражасидаги борди-келдилар қайта тикланди.\nҚирғизистон президентлигидан кетаëтган Алмазбек Атамбаев 22 ноябрь куни Ўзбекистон президенти Шавкат Мирзиëевни «Данакер» ордени билан мукофотлади.\nБу орденнинг Ўзбекистон раҳбарига икки қўшни давлат ўртасидаги стратегик алоқаларни мустаҳкамлаш ва дўстликни қайта тиклашдаги хизматлари учун берилгани алоҳида қайд этилган.\nШавкат Мирзиëев президент вазифасини вақтинча бажарувчи бўлиши билан қўшни давлатлар ўртасидаги алоқаларни яхшилаш ва мустаҳкамлашни устивор вазифаси деб эълон қилди.\nЎз дастлабки хориж сафарларини ҳам қўшнилардан бошлаган Мирзиëевнинг сентябрь ойида Қирғизистонга қилган давлат ташрифи натижасида икки давлат фуқаролари ўртасидаги ўзаро борди-келдини осонлаштириш¸ чегараларни очишга оид қатор ҳужжатлар имзоланган эди.\nАтамбаевнинг айни кунги фармони билан “Ялла” гуруҳи етакчиси Фаррух Зокировга ҳам “Дўстлик” ордени берилди.\nАтамбаев президент сифатидаги сўнгги иш кунларидан Россия президенти Владимир Путинни ҳам ўзаро муносабатларни мустаҳкамлашдаги хизматлари учун 1-даражали «Манас» ордени билан тақдирлади.\nЖиноят ишини сохталаштирган милиция ходими 11 йилга қамалди\nИчки ишлар вазирлигининг “Постда” газетаси Тошкент вилоятининг Янгийўл тумани ички ишлар бошқармаси жиноят-қидирув бўлими ходими бўлган капитан А.Юнусов жиноят ишларини соҳталаштирганликда айбланиб 11 йиллик қамоқ жазосига ҳукм қилинганини билдирди.\nХабарда айтилишича, Юнусов илгари жиноят содир этган қизлар билан тил бириктириб, Фахриддин исмли шахснинг машинасига наркотик ташлатган ва унга нисбатан жиноят ишини сохталаштирган.\nФахриддинузоқ муддатли қамоқ жазосига ҳукм қилинган суддан сўнг машинага наркотик модда ташлаб қўйган қизлардан бири виждон азобига чидай олмай, бўлган воқеани Фахриддиннинг онасига айтиб беради. Фахриддиннинг онаси туман прокуратурасига арз билан мурожаат қилади. Иш қайтадан кўриб чиқилиб, Юнусовнинг ноқонуний ҳаракатлари исботланган.\nШавкат Мирзиёев давлат ташрифи билан Жанубий Кореяга келди\nПрезидент Шавкат Мирзиёев ҳамкасби Мун Чжэ Иннинг таклифига биноан 21 ноябрь куни давлат ташрифи билан Корея Республикасига келди.\nЎзбекистон президенти расмий сайтининг 22 ноябрда билдиришича, “Олий даражадаги музокараларда ўзаро ҳамкорликнинг кенг кўламли масалалари, сиёсий, савдо-иқтисодий, молиявий-сармоявий, илмий-техникавий, маданий-гуманитар ва бошқа соҳалардаги давлатлараро алоқаларни янада ривожлантириш истиқболларини муҳокама қилиш, минтақавий ва халқаро муаммолар юзасидан фикр алмашиш кўзда тутилган”.\nТашриф доирасида Шавкат Мирзиёев Миллий Ассамблея Спикери Чон Сэ Гюн ва Корея Республикаси Бош вазири Ли Нак Ён билан учрашади ҳамда Ўзбекистон – Жанубий Корея бизнес форумида иштирок этади.\nТашриф якунлари бўйича Ўзбекистон ва Корея президентларининг Стратегик шерикликни ҳар томонлама ривожлантириш тўғрисидаги қўшма баёноти қабул қилиниши, шунингдек, турли соҳалардаги ўзаро манфаатли ҳамкорликни мустаҳкамлаш ва кенгайтиришга доир кўплаб ҳукуматлараро ва идоралараро ҳужжатлар, тижорат келишувлари ва шартномалари имзоланиши кутилмоқда.\nЎзбекистонда қишлоқ аҳолисини сайёҳлар билан ишлашга ўргатувчи тренерлар тайёрланди\nБу ҳақда хабар қилган Туризмни ривожлантириш давлат қўмитаси матбуот хизматига кўра, 17 ноябрда тренерларга сертификатлар топшириш маросими бўлиб ўтган.\nСертификат олган тренерлар қишлоқ аҳолисига кичик меҳмонхоналар ташкил этишди ўргатади.\nКичик меҳмонхоналар Европа Иттифоқининг “Марказий Осиёнинг барқарор иқтисодий ривожи учун бизнес уюшмалар орқали қишлоқ туризми ва экологик туризмни кучайтириш” лойиҳаси доирасида очиш режлаштирилган.


АҚШ янги атом сувости кемасини намойиш қилди\nАҚШ ҳарбий денгиз кучлари пандемия сабаб икки йилга ортга сурилган тақдимот маросимини ўтказди. Делавэрда ўтказилган маросимда ушбу штатдан узоқ йил давомида сенатга сайланган амалдаги президент Жо Байден ҳам иштирок этди.\nТақдимотда «Делавэр» номли янги атом сувости кемаси намойиш этилди. 2020 йил ўтиши режалаштирилган намойиш коронавирус пандемияси сабаб ортга сурилган эди.\n«Делавэр» АҚШ ҳарбий денгиз кучларининг янги турдаги субмаринаси бўлиб, «Виржиния» синфидаги 18-тезкор зарбавор сувости кемасига айланди. У душман сувости ва сув устидаги кемаларини топиб йўқ қилишга мўлжалланган бўлиб, 136 нафар экипаждан иборат бўлади. АҚШ ҳарбий денгиз кучлари маълумотига кўра, янги сувости кемаси «Томагавк» қанотли ракеталари билан зарба бера олади.\n115 метр узунликдаги кема сув тубига 245 метргача шўнғиб, 25 узел тезликда ҳаракат қила олади. «Делавэр» ядро ёнилғисини 30 йилгача алмаштирмай ҳаракатланиши мумкин. XXI асрда илк марта ҳарбий кемага Делавэр штати номи берилган. АҚШнинг амалдаги президенти Жо Байден 36 йил давомида мамлакат сенатига айнан Делавэр штатидан сайланган.\nТақдимотда қатнашган Байден рафиқаси билан кемага чиқиб нутқ сўзлади: «Бош қўмондон сифатида шуни айтмоқчиманки, қайноқ нуқталарга юборилаётган аскарларимизни яхши тайёргарликдан ўтказиш, ортга қайтгач, улар ва оила аъзоларига ғамхўрлик қилиш миллат сифатида бизнинг вазифамиздир», деган Байден.\nАҚШ президенти март ойи охирида Польшанинг Украина билан чегадаги Жешув шаҳрига бориб, АҚШ армиясининг 82-ҳаво десантчи кучлари дивизияси ҳарбийлари билан учрашган эди.\nЯнги атом сувости кемаси тақдимоти Украинадаги уруш фонида ва АҚШ мудофаа учун рекорд миқдорда (795 миллиард доллар) пул сарфлашини эълон қилган 2022 йилга тўғри келди. Кентуккилик сенатор Митч Макконнеллнинг айтишича, катта пул ажратилганига қарамай, инфляция сабаб АҚШ мудофаа тизими «жойида туриб қолиши» ҳам мумкин.\n#атом сувости кемаси